qundao/data-zh-poetry huggingface dataset:
乞補外出江皋待命泊偉觀二首·其二
作者：許及之
朝代：宋

欲去不得遂，正如太廟羊。
登俎分所宜，得去喜可量。
聖度真如天，不妨且翺翔。
扶老復携幼，遷居大江傍。
居然得偉觀，悵焉渺遐荒。
潮頭來如山，親樂想未央。
二月晦日游木瓜園
作者：許及之
朝代：宋

亭成寄樂小裴回，野水粼粼傍酒杯。
未有政聲追召杜，敢將詩律繼歐梅。
春風已辦催花絮，夜雨惟憐老菜臺。
百二十春今恰半，不須扁榜記曾來。
人日
作者：許及之
朝代：宋

明當春日今人日，身到故鄉勝異鄉。
巧勝耐寒元故事，青絲傳菜舊風光。
只將柏葉聊隨酒，莫爲梅花苦斷腸。
南北兩園多種接，閒居從此有閒忙。
人日用常之韻寄才叔居甫
作者：許及之
朝代：宋

斷腸梅作雪紛飛，似與金花巧勝違。
此日共憐人日是，今春誰道我春非。
閒中風月爲蓮社，醉裏鶑花即錦衣。
題寄草堂須記取，莫孤綠繞惜紅圍。
人面竹
作者：許及之
朝代：宋

共識此君面，誰知面目真。
清風猶立懦，奇節仰先民。
仇香種梅已開而出鄉未歸再次伯暉韻
作者：許及之
朝代：宋

憶醉江南枝上雪，愛詞人把羅巾裂。
篇成皓齒發瓊姿，酒盡貂裘堪當折。
如今消得督郵前，期會紛來閙似烟。
故人一枝久寂寞，新愁萬斛誰洗濺。
仇香有意移芳潔，索笑不來空哽咽。
幸自花開君不歸，一夜孤根冷如鐵。
仙茅
作者：許及之
朝代：宋

旌陽仙去後，服餌有仙茅。
絕笑拖腸鼠，餐餘不繫庖。
代上皇太子壽二十韻
作者：許及之
朝代：宋

闔闢乾坤迥，胚腪曆數長。
較論今鮮儷，詣絕古非常。
八袠尊堯典，千齡格舜裳。
孫枝綿奕葉，國本係元良。
南極昭穹覆，東儲應壽昌。
九秋開令節，五日屆重陽。
照曜辰儀肅，氤氳甲觀祥。
玉巵傳錫嘏，瑶樂奏稱觴。
茅土仙潢潤，芝蘭寶砌芳。
元勳來閥閲，嘉耦奉尊章。
慶事川方至，歡呼殿未央。
恭惟天繼體，仰止日重光。
擬把涓埃報，難將算數量。
皇圖恢遠馭，壽域振遐荒。
寢事龍樓問，班陪虎胄行。
神明推大尹，惠養式羣方。
朝夕淵沖地，闚瞻簡樂堂。
不能鞭朽鈍，何物介陵岡。
再拜占霄象，千門祝夜香。
兩宮千萬歲，三聖共無疆。
以端研送鄭景元同年
作者：許及之
朝代：宋

貴公寶研如寶璧，書生摩墨但摩石。
有文無研正不妨，有研無文亦堪惜。
漸老祇愁才力盡，片歙拳端寧不靳。
吾家面樣什襲珍，色如馬肝膚理潤。
昔言眼爲石之病，此論不公吾有證。
星辰在天珠在淵，此石睛光鸜鵒瑩。
文字之祥吾敢顓，鄭侯一見心拳拳。
百年石交吾與汝，更有甚者吾當捐。
兒曹旁觀俱唧唧，兒曹莫癡翁豈失。
鄭侯自有無價珍，持獻於人吾惴慄。
願侯珍研如所有，少時光芒須逼斗。
會看落筆中書堂，却試玉堂揮翰手。
仲歸以結局丁字韻二詩七夕乃連和四篇至如數奉酬·其一
作者：許及之
朝代：宋

年衰病怯思怔營，惟見詩筩眼便青。
連和舊篇纔結局，高吟新月恰當亭。
敢輕勍敵嬰生力，正恐陳言厭熟聽。
入社莫言詩殿後，此時孤律夢方丁。
仲歸以結局丁字韻二詩七夕乃連和四篇至如數奉酬·其三
作者：許及之
朝代：宋

年逾卦氣易身營，除一君猶鬢發青。
豈但文章難匹敵，只量筋力敢秤亭。
詩如博弈聊賢已，調似渝歌且易聽。
除却吟哦無一事，齋心惟敬六神丁。
仲歸以結局丁字韻二詩七夕乃連和四篇至如數奉酬·其二
作者：許及之
朝代：宋

君詩紀律似堅營，氣王東南幟赤青。
湧思急於流峽水，疾馳快似速郵亭。
想當愜意須頻讀，說與齊眉更喜聽。
擊鉢工夫勝刻楮，賣文却笑隠吾丁。
仲歸以結局丁字韻二詩七夕乃連和四篇至如數奉酬·其四
作者：許及之
朝代：宋

聘錢猶欠入驅營，野語傳訛亂史青。
河鼓牛郎隔河漢，成橋烏鵲爲津亭。
隨緣樂事從心賞，妄想佳期莫耳聽。
見說老人星合見，更占秋丙看春丁。
佛桑花
作者：許及之
朝代：宋

乍作槿花看，榮枯漫自繁。
謂桑來佛土，何補一絲寒。
侍南軒先生卷雲亭望嶽麓積雪分韻得初作二字
作者：許及之
朝代：宋

新元既涉九，臘尾春未初。
司寒勵餘職，飛雪來庭除。
因風稀復密，潜陰慘還舒。
瑞色入隴麥，祥膏潤園蔬。
未足映書讀，已寬带經鉏。
和氣融比屋，所積惟林廬。
悵焉起遐觀，未知問所如。
南軒笑領客，操已敢作疎。
豈無門下生，不肯升籃輿。
衝泥按徐轡，秀句生蹇馿。
卷雲畢清集，湖山眇開予。
蜿蜒翠麓中，萬瓦參瓊琚。
急掃供茗事，隔江竟煩渠。
終日樂未央，不爲食有魚。
十韻分九人，其一固閏餘。
併以屬汰礫，敢下馮婦車。
屯雲方雜沓，二白難躊躇。
須公專吟筆，載賡仍屢書。
侯機宜輓詞三首·其一
作者：許及之
朝代：宋

世取名科耀故鄉，君家顯祖屹相望。
將雛近喜重偕計，有子先登服義方。
著從事衫元漫仕，入元戎幕已交章。
頭風正待陳琳檄，熟路輕車痛折箱。
侯機宜輓詞三首·其三
作者：許及之
朝代：宋

掀髯握手話心期，錄錄儔中獨見知。
官職有慚公過許，行藏無據我何爲。
直書實行人能讀，厚德深功世莫窺。
有子傳家吾不恨，西風吹袂涕垂頤。
侯機宜輓詞三首·其二
作者：許及之
朝代：宋

豈以姻親篤故情，最憐意氣感平生。
身居城市如專壑，家蓄圖書得主名。
滿擬歸田諳笑語，何期中路隔幽明。
有兒萬事無堪恨，待勒銘詩作世程。
侶鷗亭
作者：許及之
朝代：宋

世態浮雲轉首非，孰於靜處見天機。
愛憎隨俗烏能好，爵祿無心牛自肥。
此樂尚憂兒輩覺，斯人休祝我公歸。
公如畧起功名念，鷗鳥驚人已浪飛。
信筆戒子種花木·其一
作者：許及之
朝代：宋

君恩未許乞分符，三徑無資地亦無。
或借或資分養種，閒時趁早著工夫。
信筆戒子種花木·其一〇
作者：許及之
朝代：宋

四時巖桂度香風，十月桃花吐艷紅。
當暑拒霜同愛惜，種成方可醉鄰翁。
信筆戒子種花木·其一一
作者：許及之
朝代：宋

水仙繡菊麝香萱，久種成畦長養便。
分向北堂三益近，遶牆秋色要爭妍。
信筆戒子種花木·其一三
作者：許及之
朝代：宋

莫將桃杏等閒看，栽接名窠有幾般。
爲是開花仍結實，花供賞翫果供餐。
信筆戒子種花木·其一二
作者：許及之
朝代：宋

種樹還如種善根，自須積累付兒孫。
從人覓得能多少，爭得成陰便滿園。
信筆戒子種花木·其一五
作者：許及之
朝代：宋

金沙安敢齒酴醾，白白紅紅間却宜。
但是籬邊多種取，他年步障要相隨。
信筆戒子種花木·其一四
作者：許及之
朝代：宋

飛霞園地固無多，我愛他時號繭窩。
若繚城跟疎織竹，錦屏環列繡成窠。
信筆戒子種花木·其七
作者：許及之
朝代：宋

買石雖非自鬰林，窠窠盡費俸餘金。
傍人應笑謀生拙，航海梯山枉費心。
信筆戒子種花木·其三
作者：許及之
朝代：宋

一年活計在春初，處世光陰不可虛。
莫謂窺園全廢學，昔人猶有带經鋤。
信筆戒子種花木·其九
作者：許及之
朝代：宋

我山壘土仍栽石，下有嵌岩上有亭。
石少闕邊添種樹，種時須要樹長青。
信筆戒子種花木·其二
作者：許及之
朝代：宋

廼翁未遂投閒計，吾子宜殫幹蠱才。
已辦一區供戲綵，更營三徑待歸來。
信筆戒子種花木·其五
作者：許及之
朝代：宋

買宅慇懃爲海棠，却因改築遂移將。
前園褊小鄰遷次，好補霓裳斷續行。
信筆戒子種花木·其八
作者：許及之
朝代：宋

買石爲山任笑癡，癡翁真箇似童兒。
奇峰峭石勤收拾，莫使他年一簣虧。
信筆戒子種花木·其六
作者：許及之
朝代：宋

池妨屋地故應填，取土成池却自然。
愛惜清漪添淤壤，買根歸種撫州蓮。
信筆戒子種花木·其四
作者：許及之
朝代：宋

栽種成陰動十年，風流遺恨憶蘇宣。
西園近有移園法，大樹根盤只儼然。
傳芍藥復用韻
作者：許及之
朝代：宋

階藥留春逗晚寒，鬢絲敢傍臉霞丹。
肯分騎鶴紅千葉，喜見盤龍綠一團。
妖格流傳如有恨，狂香橫出亦無端。
慇懃爲換瓶中水，排比窗前兩行安。
元夕之明日久陰乍晴月色皎然
作者：許及之
朝代：宋

連陰乍霽自新元，細雨梅花自可憐。
天意肯教人悵望，燈宵終放月團圓。
兒童鼓舞幾通夕，我輩歡呼竟不眠。
老少相懸均此樂，去秋無此大豐年。
元日
作者：許及之
朝代：宋

新受開禧歲，難逢慶會辰。
感恩淪骨髓，無力報涓塵。
抱甕供春事，加餐作幸民。
屠蘇須滿引，且願病離身。
元日登天長縣城
作者：許及之
朝代：宋

元日登臨一腐儒，感今懷昔愧微軀。
此城曾是千秋縣，有水呼爲萬歲湖。
南渡向來紆翠駕，北征何日會京都。
祖功宗德無邊際，可恨長淮限一隅。
元日簡轉庵
作者：許及之
朝代：宋

遥想潘夫子，元正免立墀。
已傾新歲酒，未和隔年詩。
老色長欺鬢，春風不肯絲。
人言金可作，寧惜草堂資。
光武廟
作者：許及之
朝代：宋

真人祠殿柏鄉邊，下馬焚香我謁虔。
思漢民心今戴宋，密祈興運早中天。
兌橋步洪韻
作者：許及之
朝代：宋

橋上所經過，秋成正樂郊。
兒童驚衮繡，丞相只衡茅。
入南鄉檢旱紀所見
作者：許及之
朝代：宋

分宜南北兩鄉分，路入南鄉過所聞。
蕎麥滿山明積雪，晚禾匝野漲黄雲。
寸田必墾憐農父，五斗空餐愧令君。
惜許早田成旱損，不成樂歲答民勤。
入泗州
作者：許及之
朝代：宋

越境張旃入泗州，隔簾翁媼拜含愁。
可憐萬折朝宗意，誤爾尸臣死亦羞。
入淮
作者：許及之
朝代：宋

淮水限南北，舟行洛水濱。
底須分爾界，何處不吾民。
好在關河舊，期來日月新。
片雲無可翳，豈待凈妖塵。
六月十五日西湖夜泛高炳如集客趙臨安蟠老致餉同遊者陳可行楊少雲李元德王順伯何紹彭張宗尹楊氏子弟侍僧方與焉次炳如韻
作者：許及之
朝代：宋

西湖著明月，萬象各偃伏。
夙昔湖上遊，賡酬動盈束。
未有夜泛詩，此諾吾屢宿。
剝啄聞招呼，縱臾戒行速。
讀君紙三過，洗我愁萬斛。
行行正作意，在在堪刮目。
山光真起予，過雨儼新浴。
精藍憩深幽，疎篁庇脩綠。
棋聲節風甌，參差自成曲。
睡乍味覺甜，語軟氣能馥。
老僧與客忘，諦紬楞嚴軸。
小立水花凈，一堤良意足。
方舟曉興動，篙人聽回復。
薰風散金波，心境兩愁獨。
是中有妙句，萬古無管屬。
詩家高書記，前趙今鮑叔。
歸來要推敲，遣餉到林谷。
陳榻初解懸，膺門契仍篤。
不遺太學蕃，王楊共高躅。
陸笑阿戎談，足以侍几牘。
支郎更可人，啖蔬如啖肉。
而我厠髯張，形骸愧珠玉。
敢逃清白眼，僅免朱丹轂。
明朝軟紅中，清遊夢應續。
未嘆終滯淹，湖山已收錄。
再和二首·其一
作者：許及之
朝代：宋

晴日烘船屋，薰風傍筆床。
未穿三益徑，已想百花莊。
野火明僧寺，樵歌度客航。
山頭明月上，酒興故難忘。
再和二首·其二
作者：許及之
朝代：宋

城市從疎出，何人獨拜床。
不辭乘下澤，久已厭康莊。
借屋欣憑閣，臨湖似檥航。
風波無用避，端與世相忘。
再和奉常靈潭寒瀑韻甚有同遊之意·其一
作者：許及之
朝代：宋

奉常如僧逃火宅，天與淵泉誰識測。
我今亦是閒散人，何日躋攀臨峭壁。
再和奉常靈潭寒瀑韻甚有同遊之意·其二
作者：許及之
朝代：宋

對牀盍聽風雨情，同胞兄弟亦何止。
試於如夢境中聽，雨聲水聲風過耳。
再戲和轉庵
作者：許及之
朝代：宋

孰裹經旬飯，誰同夜雨床。
何妨散花女，聊伴食魚莊。
擬喚桃根渡，還思范蠡航。
江湖真落手，身世可兼忘。
再次仲歸臨池韻
作者：許及之
朝代：宋

聖時下士若卷阿，鴻筆詞源走萬波。
南省只教韓愈到，北飛猶障禹門過。
男兒器業偏成晚，夫子才名獨患多。
地闢天開知有日，中興宜頌更宜歌。
再次外舅韻戲呈舍人叔丈
作者：許及之
朝代：宋

接棟兄過弟，忘懷汝與吾。
纏頭新辦錦，買笑近量珠。
怒釋泥中婢，歡全膝下奴。
使無驅豆法，亦合賭樗蒱。
再次大用韻賦梅花
作者：許及之
朝代：宋

暖律回枯荄，春陽發寒梗。
梅根有特操，花事每先省。
分苗本十洲，孕玉可千頃。
松篁納深交，桃李絕奇請。
冬居姑射山，下蔭太華井。
幽棲有心賞，巡簷常笑領。
相對各忘言，豈但無機穽。
詩雖道未尊，技可造經綮。
孤標固洗凡，累句自無警。
轉庵詩家醫，妙劑即甦眚。
元方詩家禪，默參惟打靜。
欲離香色想，恐墮人我境。
昨夜來朔風，吹香過南町。
小解作淺語，醍醐欣灌頂。
再次常之換韻題江心寺詩
作者：許及之
朝代：宋

山川如畫鎮長鋪，每坐危亭謂笑呼。
大艑揚帆飛畧彴，巨鼇出水載浮圖。
錦袍仙想前嶢古，飯顆神遊絕境孤。
不是謝公親歷覽，相忘祇竟渺江湖。
再次王宣甫韻
作者：許及之
朝代：宋

江南春訊漫年年，月下推敲句未安。
好語得來元不易，愛花開後却無難。
霜晴屋角偏先暖，雪色枝頭已破寒。
爲向催梅居士語，杖藜肯復過蘇端。
再次聞字韻
作者：許及之
朝代：宋

船屋香留潤，衣篝冷却聞。
晚山新見月，別浦宿藏雲。
歲月催人老，江湖凈世氛。
望中愁不極，收拾費詩云。
再次轉庵催結局韻
作者：許及之
朝代：宋

賦花必花指喻指，花若堪諛亦堪毀。
轉庵賦梅工賦影，祇竟呂刑元是甫。
節逄五日賦榴花，擬別甘酸亦良苦。
猶之論畫先論形，形似丹青誰不使。
豈知雪裏有芭蕉，滿壁滄溟本非水。
方皋相馬羣自空，梓匠揮斤風即矩。
續絃何處覓鸞膠，起死底須求鳳髓。
榴花可翫不可食，昌歜無甜人自喜。
肯將粉淚匹紅巾，眼高一世坡仙取。
花事方殷催結局，還許殿後吟些子。
再次轉庵用梗字韻賦梅
作者：許及之
朝代：宋

見梅思洛陽，何愁道路梗。
見雪憶灞橋，便可心思省。
仙家種玉成，造化炊粱頃。
凜然孤高標，敢以塵溷請。
將軍有傳令，遽成臨渴井。
王言惟作命，盍作和羹領。
香色歸本根，滋味豈機穽。
自非泯全牛，安得試嘗綮。
轉庵句中畫，梅詩言外警。
難韻有轆轤，妙語壓菑眚。
昨夜垂垂雨，一洗娟娟靜。
便覺容成圃，真是太玉境。
朝來知見香，墮在區別町。
不如兩忘言，搔首孤山頂。
再次轉庵韻
作者：許及之
朝代：宋

安石移根煩使指，花蹙紅綃誰擘毀。
封姨妬作阿醋呼，同調何殊申及甫。
肯憐顛倒落絳英，祇覺韓公用心苦。
流傳午節遂成例，萱草戎葵併驅使。
真能染却白雲殷，靈囿鮮繁金谷水。
詩人愛節因愛花，射團點綴追前矩。
炎官鍊丹成絳雪，獺膽分杯凝赤髓。
誰言不似舞裙紅，色相異觀特私喜。
點化精神欲然句，晉宋風流坡獨取。
鄙哉摘實兒女見，却要缾罌結多子。
再次轉庵韻
作者：許及之
朝代：宋

能詩何殊臂使指，得句不愁人背毀。
詩何緣瘦道自肥，誰嘲飯顆山前甫。
誓不驚人死不休，言是良工心獨苦。
驪黄牝牡元不問，智詐勇貪俱可使。
合時端如錐畫沙，悟處快於瓴建水。
趙詩平澹謝奇古，所以吾儕誇絜矩。
轉庵更是可憐人，詩眼既高窺字髓。
我生何能補一字，君美非溢私兩喜。
更須傳抄及同社，定不驚嗟斯是取。
騷壇摩壘真幾人，安能碌碌數餘子。
再次韻
作者：許及之
朝代：宋

急雨撒珠泣淵客，疾風捲荷波濤坼。
須臾雨過即風休，但有水香浮月夕。
水到飛霞幾斷港，安得紅雲藏藪澤。
兒曹問津本何有，茭葑蒙茸填淤碧。
劃開天宇鏡面平，蕩漾漁舟自雙隻。
老慚數溷煩擊鮮，筠外栽蓮供醉白。
客來意坐夜沈沈，境以客重聲籍籍。
清纓濁足隨去取，水寬地窄易區畫。
轉庵夙昔董詩盟，同社歌呼劇歡伯。
婆娑得句俄朗吟，欵乃答聲非夐隔。
乃知神語天亦相，仍使菱歌夜猶摘。
著身勝處即冰壺，混俗靜中無火宅。
我雖愛吟無好句，其奈處閒聊自適。
未能汗漫據龜蛤，何補官私響蛙蟈。
天籟自鳴忽聞蟬，衆作俱喑推巨擘。
恍思南塘香百里，擬汎具區帆一席。
更吟賞實起饞涎，細剝蓮蓬珠貝獲。
不如藏六守筠齋，水落霜枯且投迹。
再次韻仲歸
作者：許及之
朝代：宋

身名已愧鳳巢阿，世念難教古井波。
老覺病時終是懶，話當情處愛相過。
聞閒莫惜朋簪盍，服義相將戶履多。
意到會能拚劇飲，與君同賦醉時歌。
再次韻呈徐漕
作者：許及之
朝代：宋

留臺心與天等慈，違春覓雪回象滋。
計臺心與留臺似，賀版趣遣瓊瑰辭。
白戰場前受降北，筆補造化戈却日。
郢中之曲信寡和，鼓宮宮動能者職。
我欲十駕期相從，今見老子其猶龍。
徑須乞公玉蕊珮，去上絕頂瑶臺宮。
下視塵寰一何有，天地交光落吾酒。
酌公雲夢公莫辭，能費公吟幾叉手。
再次韻子儀侍郎用沈察院韻
作者：許及之
朝代：宋

杜宇來時憶故山，簿書叢裏且聞閒。
流傳舊體湖山外，賡唱新聲伯仲間。
雨霽園林鶑亦喜，風輕簾幕燕知還。
蘇公堤上明寒食，逸駕翩翩不可攀。
再次韻宣甫探梅
作者：許及之
朝代：宋

姑射山頭冰雪姿，自應不負歲寒期。
一枝已共巡簷笑，半樹寧忘欲雪詩。
未許佳人和月摘，且容老子受風吹。
城中詩社新牢落，絕喜陶山慰所思。
再次韻并呈舍人叔丈
作者：許及之
朝代：宋

過訪鄰牆近，歌呼隔屋聞。
江收梅熟雨，川映蕊紅雲。
把燭杯仍艷，交談篆接氛。
盤洲餘醉墨，吾亦欲云云。
再次韻酬答
作者：許及之
朝代：宋

弟官辟廱鄰藏室，膚如凝脂眼如漆。
人言自是仙中人，何乃反求還白術。
少年苦學知苦心，心爲髮根宜早侵。
黑間見白猶堪鑷，白既還短難勝簪。
我老閉門師不二，病足攣拳百藥試。
草玄尚白從客嘲，攄尾奮鱗任賓戲。
我聞醫國爲上醫，子方誠良盍濟時。
百二之名殽函固，誰與問津君當知。
再次韻酬轉庵·其一
作者：許及之
朝代：宋

經梅多過溽，轉蕙擬吹薰。
山脚昏酣日，簷牙曉墮雲。
病忺添御裌，筆懶習書裙。
那得驚人句，聊將絕世紛。
再次韻酬轉庵·其二
作者：許及之
朝代：宋

萬木稠新綠，孤花委晚紅。
山容隨隠見，雲影度空濛。
農老無嫌問，人言不害豐。
破愁還作喜，結句答鄰翁。
再用後山韻
作者：許及之
朝代：宋

懶惰無心賦落霞，醉餘吟筆大如鴉。
但欣有酒酬佳節，猶勝無錢對菊花。
小異孟嘉今老去，知非蘧瑗歎年加。
登臨無奈秋光好，歸傍窗前月印紗。
再用韻
作者：許及之
朝代：宋

正士如正色，恥與俗競妍。
老成信遲鈍，阿婆曾少年。
斯人寄閒地，宇宙豈贅駢。
向來馳天壤，誰者相愚賢。
我欲從之遊，每恨不得前。
茲行本尸祝，代庖誤當筵。
高軒既枉過，妙語亦盈編。
受施不知報，力疾可復牽。
風雪久爲虐，江湖長蛟涎。
天豈困男兒，地闕東南堧。
惟有皎潔姿，不受寒暑煎。
勉子加餐飯，行行盍仔肩。
時哉有通塞，道豈隨變遷。
願將釣竿手，一爲公執鞭。
再用韻
作者：許及之
朝代：宋

莫問無涯及有涯，眼前萬綠替千葩。
故人訪我跫然喜，小閣留春聖得花。
美酒急傾門候鑰，清歌未徹燭籠紗。
匆匆似此頻能過，猶勝逢人說夢華。
再用韻奉酬
作者：許及之
朝代：宋

未信時新有儉粧，縞衣趺坐赤帷裳。
已甘槁項終肥遯，無奈酸風發暗香。
心苦故應如貌古，林深正不爲人芳。
須知已是丈人行，領畧羣英顧在旁。
再用韻答轉庵
作者：許及之
朝代：宋

嵐光趨澤笏，波影漾湖床。
借竹欣移宅，看花擬宴莊。
鐘聲來佛屋，鏡面濟慈航。
莫便疎城市，詩盟未可忘。
再用韻謝德久見和
作者：許及之
朝代：宋

人爲物靈鈞受命，物本於人無詬病。
聖遠庖厨存此心，詩詠蟲魚明物性。
沙噀入詠誠蠢蠢，因之演雅聊援引。
此輩已分泥塗辱，吾儕忍加湯火窘。
烏郎自烏墨魚墨，如蝨處髮不知黑。
鎖管寄車墨者流，書契豈皆能作賊。
牡蠣分房巧芘身，雉蛤移種陳接新。
𧎼君孕玉自撐拄，蠙氏采月爲精神。
西施有舌話前聞，老婆之牙豈同羣。
螯屬黄中膏具美，螺族青出味作辛。
蜆蟶蚶蛤殻爲囿，相濡以沫期耐久。
自爲鍋釜使受烹，寧落提携死於酒。
子産校人從肆瞞，流水長者功難論。
寄聲海上釣鼇客，鼇動恐傷大地根。
滿船月明何所得，意不在魚鈎自直。
潮來忽見駕山來，箇解吞舟人不識。
有客聞之爲駭然，人魚更擅將誰憐。
再用韻酬居甫
作者：許及之
朝代：宋

凌雲健筆聳雲峯，奪得標歸信是龍。
官似梅仙非素隠，山經謝屣伴栖筇。
柳邊待起明光草，花外要聞長樂鍾。
暫肯聞閒入詩社，來篇三復歎南容。
再用韻酬才叔
作者：許及之
朝代：宋

試聽剝啄莫尋推，竹院來過更有誰。
紫鳳迎門披裋褐，小龍入臼破新規。
映空白鷺排青障，照水黄鸝點碧漪。
春去自應留物色，眼前何事不供詩。
再讀雪谿志詩·其一
作者：許及之
朝代：宋

誰無胸次著林丘，脚底黄塵到白頭。
不羨雪谿成卜築，羨他卜築備歸休。
再讀雪谿志詩·其三
作者：許及之
朝代：宋

萬古功名米一稊，此身只合把鋤犁。
可憐歲晚鄱江畔，再讀前賢志雪谿。
再讀雪谿志詩·其二
作者：許及之
朝代：宋

纔吟盤谷還思隠，試說柴桑便憶歸。
何處山人高索價，老腰猶要萬釘圍。
再賦紀實
作者：許及之
朝代：宋

官身不辦游山具，只有茶鐺與筆牀。
旋買鱸魚供箸美，却携玉友待樽涼。
同來稚子聽情話，更有幽僧炷妙香。
遥望畫船雲錦外，好風吹到笛聲長。
再遊雁蕩觀雙峰
作者：許及之
朝代：宋

不到雙峰一紀年，夢隨清磬上高圓。
重來慣識羊腸路，兀坐慵談兔角禪。
欲剗舊題無好語，羞將華髮照清泉。
男兒問學全無用，愧爾耕夫墾石田。
再酬同社
作者：許及之
朝代：宋

殷勤春事尚彌旬，豈是榆錢買得春。
映水殘陽開句眼，滿園新綠庇花身。
論文把酒交情舊，對弈忘機局面新。
信筆題詩無好語，多情烏鵲喜聲頻。
再酬常之
作者：許及之
朝代：宋

理極終必復，孰逃造化機。
司夏流中氣，執衡振嚴威。
有懷渴雲霓，不願雨珠璣。
油然起崚嶒，閃若驚霍揮。
嘉澤徹中霄，凉飈入重扉。
良苗固懷新，冶葉亦生輝。
從欲天匪私，屢豐古實稀。
垂老藉香火，凌晨肅裳衣。
百拜屈我躬，萬感銘我肌。
茲生每有逢，末路敢爲欺。
正爾飽丘壑，及此軫疆陲。
念終抱媿耻，已矣徒傷悲。
再酬梅南壽
作者：許及之
朝代：宋

看雲注日愛奇峯，撼壁魚梭欲化龍。
鳳沼催詩欣在手，驪珠奪目急扶筇。
老慙尚竊祠庭祿，閒覺驚聞夜漏鍾。
報答一春無好語，更憐同社曲優容。
冬日邀友同賞
作者：許及之
朝代：宋

令溫風有信，林靜葉無譁。
別種桃舒萼，先期梅著花。
成蹊餘屐齒，索笑見簷牙。
未飲朝來酒，何妨飯後茶。
冬至早起·其一
作者：許及之
朝代：宋

千梳短髮儼如霜，起坐中宵待一陽。
人道陽生少災障，才無襪線敢迎長。
冬至早起·其三
作者：許及之
朝代：宋

百里雷聲足震驚，地溫春近易敷榮。
故人新有催梅句，催得陽和太半生。
冬至早起·其二
作者：許及之
朝代：宋

百念消亡不動灰，猶憐雲物擬登臺。
今秋幸自豐登甚，底事終朝隠隠雷。
凈慈致齋侍者求三教贊
作者：許及之
朝代：宋

休問船來與陸來，桃源到處即天台。
雙林做底須知會，認著形骸亦苦哉。
凈社山中即事二首·其一
作者：許及之
朝代：宋

拾得閒身傍佛廬，吟邊不解著工夫。
晚來好處無人領，凈社山中聞鷓鴣。
凈社山中即事二首·其二
作者：許及之
朝代：宋

家童裹飯就僧家，飯了僧來共點茶。
聽雨軒中無一事，薔薇却有旋開花。
凌霄
作者：許及之
朝代：宋

羊角連蜷上，青霄便許凌。
絕憐香草色，莫遣逐浮萍。
初入雁山見雙峰
作者：許及之
朝代：宋

鐘鼎山林昔罕兼，久污清貫大傷廉。
移文謝客顔情厚，彈劾歸耕喜屬饜。
纔下盤山爲邑里，已排勝境入詩籤。
年來百慮消磨盡，只有雙峰不退尖。
初得梅花呈似參議劉二十九丈
作者：許及之
朝代：宋

江南驛使是知津，剪送瓊枝裹綠筠。
觸發家山春意思，喚回天地雪精神。
護持惟有壺瓶水，映带全無几案塵。
一夜梅坡清入夢，不妨持惱謝巖人。
別毛質夫省宣撫丘同知訪都督張知院十韻代簡
作者：許及之
朝代：宋

交契三生在，違離百念休。
杜門煩枉駕，力疾喜登樓。
擊節聽高論，持杯散暮愁。
諸公爭屈致，故里可淹留。
科第休云晚，行藏却自由。
安邊須遠畧，造膝待前籌。
雨泊中川嶼，風帆古括州。
知津君已熟，惜別我何憂。
京口留青眼，澄江正白頭。
或紓知己問，已負殺身酬。
到京城日積雨欣霽
作者：許及之
朝代：宋

驅車日日望京師，冷雨瀟瀟共淚垂。
一掃頑陰朝故闕，天開地闢亦如斯。
剪春羅
作者：許及之
朝代：宋

天亦費機巧，紅葩剪似勻。
丁寧弄刀女，故故莫爭新。
割棕
作者：許及之
朝代：宋

赤身猶幹固，禿節尚毛垂。
木也乃如此，人焉胡可窺。
劉和州輓詞
作者：許及之
朝代：宋

風姿醖藉發陽和，議論崢嶸砥柱波。
先見不爲時宰信，孤忠惟是聖心多。
兩州惠愛逢人說，萬里功名奈病何。
期待自慙無補報，忍觀埋玉北山阿。
劉正言講筵視職初直玉堂見案上所和高紫微陽字詩寵和二章見示因用韻答以一首深愧短拙
作者：許及之
朝代：宋

措世規模豈小康，八荒壽域萬年觴。
諫行膏澤苕溪水，講勸淵源養浩堂。
遇合共欣魚縱壑，闊希真見鳳朝陽。
簷花細雨金鑾直，預卜爲霖喜色黄。
劉知監端午前一日以詩送甜苦筍末章有謝絕香蒲與酒壺之句以五絕句送酒·其一
作者：許及之
朝代：宋

感君親與愛相兼，世味諳來已屬厭。
惠我西湖甜苦笋，爲言無苦只知甜。
劉知監端午前一日以詩送甜苦筍末章有謝絕香蒲與酒壺之句以五絕句送酒·其三
作者：許及之
朝代：宋

新來懷抱少人知，自入修門未有詩。
鳩自呼晴蛙喚雨，羨君湖上看西施。
劉知監端午前一日以詩送甜苦筍末章有謝絕香蒲與酒壺之句以五絕句送酒·其二
作者：許及之
朝代：宋

經月梅林掃迹晴，照人湖水拍堤平。
軟紅塵裏偷閒客，處士橋邊取次行。
劉知監端午前一日以詩送甜苦筍末章有謝絕香蒲與酒壺之句以五絕句送酒·其五
作者：許及之
朝代：宋

湖光可吸太清孤，漁父鳴鞭少得無。
幸自有詩酬午節，不應無酒住西湖。
劉知監端午前一日以詩送甜苦筍末章有謝絕香蒲與酒壺之句以五絕句送酒·其四
作者：許及之
朝代：宋

一沐未還旬日謁，片言敢折累年囚。
杜門莫羨過僧夏，多雨方愁損麥秋。
勸農口號十首·其一
作者：許及之
朝代：宋

一勸農家莫惰農，春來雨水已流通。
有男有女勤耕績，必定時和更歲豐。
勸農口號十首·其一〇
作者：許及之
朝代：宋

十勸農家各力田，長官無補近三年。
民淳訟簡因藏拙，謝汝分宜父老賢。
勸農口號十首·其七
作者：許及之
朝代：宋

七勸農家趁雨時，陂塘蓄水是便宜。
衆人殖利還他殖，自飽須知別箇饑。
勸農口號十首·其三
作者：許及之
朝代：宋

三勸農家敬主人，種它田土耐辛勤。
若圖借貸相憐恤，禮數須教上下分。
勸農口號十首·其九
作者：許及之
朝代：宋

九勸農家納稅租，莫教縣吏更追呼。
只催常賦他無擾，合體公家有與無。
勸農口號十首·其二
作者：許及之
朝代：宋

二勸農家奉二親，爺娘養爾望終身。
但行孝順勤耕種，天不虧人不到貧。
勸農口號十首·其五
作者：許及之
朝代：宋

五勸農家勸善良，冒耕逃絕更思量。
官司既許從今首，好與兒孫做久長。
勸農口號十首·其八
作者：許及之
朝代：宋

八勸農家莫鬭爭，到官寧免廢農耕。
欺公畢竟添煩惱，作善安平過一生。
勸農口號十首·其六
作者：許及之
朝代：宋

六勸農家勸北鄉，北鄉田少盡茅岡。
早禾有種何妨種，勝似閒教滿地荒。
勸農口號十首·其四
作者：許及之
朝代：宋

四勸農家勸主家，去年早稻失收多。
未還舊欠無從出，隨力周旋更借它。
勸農畢事呈同官·其一
作者：許及之
朝代：宋

偶遵令甲得劭農，詞鄙唯期與俗通。
乍可催科成政拙，且須憂國願年豐。
勸農畢事呈同官·其三
作者：許及之
朝代：宋

扶犁感爾隴頭人，自古民生合在勤。
五斗空餐慙令尹，可憐無補及毫分。
勸農畢事呈同官·其二
作者：許及之
朝代：宋

與民三載幸相親，試邑何功得庇身。
他日去思無可紀，較量惟只有清貧。
勸農畢事呈同官·其四
作者：許及之
朝代：宋

艱難功業屬皇家，每爲農桑下詔多。
濫撫一同何補報，祇先勸課未皇他。
北方館馹屏風皆畫落墨牡丹
作者：許及之
朝代：宋

停車京洛浄風沙，幾見屏開落墨花。
故國似人猶可喜，穠肌何况謝鉛華。
十四弦
作者：許及之
朝代：宋

馬上征人濕擁氈，猶將愁思曲中傳。
向來有句真成讖，小雨斜風十四弦。
午暑睡起忽懷范武子走筆當簡·其一
作者：許及之
朝代：宋

讀書巖中范武子，爾有此地何時歸。
巖邊有石不可煮，世間萬事巧相違。
午暑睡起忽懷范武子走筆當簡·其三
作者：許及之
朝代：宋

爾近添丁亦可喜，丁多何補於明時。
除却操戈與執耒，此外文墨徒爾爲。
午暑睡起忽懷范武子走筆當簡·其二
作者：許及之
朝代：宋

火雲爍石畏出戶，正似雪深堅卧時。
吾甘饑凍死即死，觸熱生慚褦襶兒。
午暑睡起忽懷范武子走筆當簡·其五
作者：許及之
朝代：宋

睡來只有茶一碗，共啜何人眼暫明。
忽憶都錢范監庫，種來脩竹似渠清。
午暑睡起忽懷范武子走筆當簡·其六
作者：許及之
朝代：宋

爾家阿換秀而溫，三歲知音可共論。
唱得癡頑三昧曲，新來何似許監門。
午暑睡起忽懷范武子走筆當簡·其四
作者：許及之
朝代：宋

暑風翕翕樹頭動，吹過井梧方是凉。
拂拭桃笙陰處卧，誰知我亦出羲皇。
南省簾外唱和五首·其一
作者：許及之
朝代：宋

句讀江西獨亢宗，筆裨造化蚤論功。
相逢客已傳河尹，未見天教憶戴公。
欻訝鞭鸞仙尚散，猶憐小草味能同。
明朝遣客方公事，醉墨何妨落暮鴻。
南省簾外唱和五首·其三
作者：許及之
朝代：宋

畫史何人更姓吳，梁園重與續成圖。
晴泥正好一犁雨，歸思還先六幅蒲。
院鎖餘寒春力峭，書殘午後客情孤。
新詩剩喜相料理，已覺胸中隘五湖。
南省簾外唱和五首·其二
作者：許及之
朝代：宋

寒似西來不立宗，酒兵屢敵故難功。
詩成染筆能忙事，勘罷糊名也自公。
細雨燒燈驚節過，清尊華髮與君同。
故園花訊新來少，欲問平安無過鴻。
南省簾外唱和五首·其五
作者：許及之
朝代：宋

不因呵手軸書簾，顓帝司寒盍解嚴。
已放官梅撩杜老，更堪園柳憶陶潛。
定無裁鑒追王謝，敢別妍媸擯嫫鹽。
爾許空餐已知愧，底須自喜作沾沾。
南省簾外唱和五首·其四
作者：許及之
朝代：宋

桃李枝頭鎖沍寒，天工一笑發嫣然。
喚回雪苑陽春脚，幻出瓊壺小有天。
欻看南圖羊角上，恍思西抹阿婆年。
政須點勘頻呵護，準擬開函近御筵。
即事併寫和質弟詩呈似
作者：許及之
朝代：宋

新綠愔愔長茂材，嫩流漠漠養深苔。
一梭金影緡蠻過，半纈花光剝啄來。
檻竹鳴邊垂粉籜，池萍缺處落肥梅。
閒中偏得園林趣，更覺清和意象開。
又上梁丞相壽口號十首·其一
作者：許及之
朝代：宋

恭惟炎運恰中天，間氣真成五百年。
以舜繼堯方誕聖，維申及甫即生賢。
又上梁丞相壽口號十首·其一〇
作者：許及之
朝代：宋

乾坤長物門闌客，會計叢中委吏身。
擬算中書都幾考，直須東海看揚塵。
又上梁丞相壽口號十首·其七
作者：許及之
朝代：宋

殿家前日中和節，相府今朝嶽降辰。
敕遣貂璫宣賜酒，黄封題作百千春。
又上梁丞相壽口號十首·其三
作者：許及之
朝代：宋

往分南國戎夷問，再入中台宇宙和。
狡兔漫爲三窟計，長城只倚一賢多。
又上梁丞相壽口號十首·其九
作者：許及之
朝代：宋

曉來微雨弄新晴，晚看蟾光一掐明。
學語小兒爭祝頌，相公長似月初生。
又上梁丞相壽口號十首·其二
作者：許及之
朝代：宋

石筍金鷄傳地讖，鳳池虎榜屬儒真。
向來再世方稽驗，今日兼榮孰比倫。
又上梁丞相壽口號十首·其五
作者：許及之
朝代：宋

天數已周花甲子，中原合見漢威儀。
極知廟畧歸樽俎，倚看元勳上鼎彝。
又上梁丞相壽口號十首·其八
作者：許及之
朝代：宋

萬里雲霄行白日，八荒桃李自春風。
不須更棄人間事，一轉鈞陶九轉功。
又上梁丞相壽口號十首·其六
作者：許及之
朝代：宋

真人得道自崆峒，萬國同歸壽域中。
致却升平更何事，朱顔綠髮侍重瞳。
又上梁丞相壽口號十首·其四
作者：許及之
朝代：宋

慶成禮就端成殿，上壽儀陳德壽宮。
霽日祥雲回頃刻，燮調妙用不言功。
又代賀十韻
作者：許及之
朝代：宋

南極昭穹象，東儲慶壽昌。
千秋符季月，五日近重陽。
銀榜辰儀肅，銅吹甲觀祥。
兩宮開燕喜，萬國慶元良。
競指椿爲算，爭持菊泛觴。
恭惟天廣大，仰止日輝光。
繼體觀行健，重輪耀有常。
自然高宇宙，何物介陵岡。
監古慙能讀，分僚忝接行。
三王真有道，更欲祝綿長。
又再和轉庵且置詩話聊答說禪之什
作者：許及之
朝代：宋

見性元非說，傳心豈得譁。
三更親受法，五葉自開花。
雖遇奪衣嶺，終摇度艣牙。
要知觀自在，不異鳩盤茶。
又復次韻爲酬答說禪偈言
作者：許及之
朝代：宋

密傳當正受，諦聽勿高譁。
要結菩提果，須開頓悟花。
祖師禪上陣，大將擁高牙。
赴了齋時飯，大家同喫茶。
又次韻轉庵用食黄雀韻贊歎鄧長孺曩得予端研鄧爲轉庵甥方在疚
作者：許及之
朝代：宋

論研當考石精微，觀人豈計體瘠肥。
歙溪入浙無淹期，刷絲羅紋如出機。
比並端坑終品卑，就中古端見尤稀。
難得已歎承平時，長繩束腰下巖扉。
宿糧腰畔不捄饑，鑿深泉眼迸若飛。
浸淫竟日無光晞，輕生重石不悟非。
石工傳業猶孫枝，我售古璞千金歸。
璞雖云石玉爲肌，信手得墨無拒違。
事忙行草取次宜，才衰筆老無發揮。
頃見鄧友輟贈之，質粹材美不可譏。
契家有子吾所知，文章光焰期騰暉。
不妨怪怪仍奇奇，酷似牢之惟舅依。
嗟嗟尚怵霜露悲，循陔自苦躬采薇。
讀禮以外將胡爲，力學報親其殆幾。
學非有厭書非癡，有志於上皆可希。
彤庭對策决大疑，制草說命周南妃。
玉堂從容有餘師，古來孽子操心危。
勉旃無令一簣虧，萬釘要看黄金圍。
古柏行
作者：許及之
朝代：宋

太華山頭有古柏，宿柯成銅根化石。
自從出地受雪霜，直到於今幾千尺。
向來移種向中州，挽之不動艱萬牛。
根連玄圃滲七澤，鳳凰將雛鳴上頭。
春草寒花幾衰歇，枯蔓朽株風屢拔。
巋然此柏安如山，匝地清陰覆椒樾。
不辭孤立成大厦，匠石躊躕少須暇。
同寮約過包山因問訊玉津牡丹再次韻呈子儀侍郎
作者：許及之
朝代：宋

傳聞有約過包山，節遇天祺得暫閒。
便有啼鶑迎柳外，不妨飛蝶導花間。
東吳壯觀隨潮長，西洛風光指日還。
獨恨微臣無補報，勳名分寸盍躋攀。
同年會拜三茅不及與呈袁侍郎同年
作者：許及之
朝代：宋

地秘三茅勝，班高玉筍明。
昔年同日喜，共拜一陽生。
造化何勞補，彌文意自成。
梅花開句眼，爭得不關情。
同轉庵諸人筠齋賞荷花次轉庵韵
作者：許及之
朝代：宋

一笑筠齋同集客，眼看荷花笑中坼。
未說賞花先賞葉，破曉清香晨竟夕。
了知出水非雕飾，乍覺臨流似塗澤。
多情落日助酣紅，爭媚清漪動寒碧。
其間得意誰最多，幾箇文禽不容隻。
錦鱗似梭躍流黄，雨蓋如鎔傾大白。
同社持觴聊破戒，行令傳花非俚畫。
昆明撐舟真錦渡，太華如船儼仙籍。
明朝定爾傳新篇，今日褎然有詩伯。
詩來忽起西湖思，我輩已覺蓬萊隔。
憶曾畫船作夜游，親聽菱歌和露摘。
南高北高祇在眼，長橋短橋頻泛宅。
掛冠神武吾盍歸，奏篇未央君盍適。
便應獻策取貂蟬，焉用孤吟和螻蟈。
功成五湖有成例，全賜西湖底分擘。
回視筠齋乃坳堂，豈須更許漁爭席。
紅蓮綠水姑相娛，明月夜光成浪獲。
當暑清風誦三過，真是雙清泯心迹。
含笑花
作者：許及之
朝代：宋

微拆香噴鼻，低垂羞傍人。
花中如此粲，未笑已生春。
吳門次韻頤剛嚴陵留別過新安
作者：許及之
朝代：宋

功名破甑等虛空，身世隨緣邴曼容。
行色過於秋澹薄，離情恰似酒醇濃。
想君時看水西景，顧我方聽夜半鐘。
莫計升沉須强飯，男兒愛惜鬢星鬆。
呈張功甫·其一
作者：許及之
朝代：宋

乞得雲臺散吏歸，園亭物物有光輝。
臨湖更要波光闊，付與沙鷗自在飛。
呈張功甫·其三
作者：許及之
朝代：宋

籃輿軋軋上梅橋，玉照崚嶒入望遥。
梅與主人俱舊識，一年詩興又相撩。
呈張功甫·其二
作者：許及之
朝代：宋

插來楊柳已梳風，乞與漁師泊短篷。
歲晚蘆林總摇落，隔湖認得老鄰翁。
周和叔輓詞
作者：許及之
朝代：宋

不煩月旦課鄉評，少日聲名老更成。
百里恩波東淛水，兩州遺愛蜀江城。
操持堅徹神明懼，精爽全歸父母生。
子有筆端公不死，故交零落我傷情。
周時仲提幹求二親墓亭扁答以攀柏因爲著語
作者：許及之
朝代：宋

掃松拜親墓，攀柏念親泣。
柏露滴兒衣，兒淚和露濕。
五鼎從可陳，三釜嗟何及。
墳前白頸鴉，終日聲楂楂。
周畏知遺二毫筆雖舊猶耐書戲作六言奉簡·其一
作者：許及之
朝代：宋

我愧不能扛鼎，君安得此如椽。
拔羊兔毛以利，較夔蚿足相憐。
周畏知遺二毫筆雖舊猶耐書戲作六言奉簡·其二
作者：許及之
朝代：宋

不肯羊質欺世，寧作兔園隠居。
令尹雖舊令尹，中書今尚中書。
和人惠白蓮花
作者：許及之
朝代：宋

碧蓮花發夢灣磯，鶴骨難教厚祿肥。
夜月擎來雙掌露，曉風拂動六銖衣。
漁歌過後香猶濕，鷺影移時雪欲霏。
風月既爲專一壑，茅茨何自有光輝。
和人惠詩併素馨油·其一
作者：許及之
朝代：宋

萬桂叢中不記年，行藏極處只由天。
朝回若問南湖叟，依舊山邊復水邊。
和人惠詩併素馨油·其二
作者：許及之
朝代：宋

晴窗一縷海南雲，徹骨風流自可人。
由作桂油膏面樣，不妨粉念混天真。
和人見寄
作者：許及之
朝代：宋

一別三年久，無書堪往還。
自憐供吏役，長羨似僧閒。
契闊詩情在，提撕鬢影斑。
敲門湖上寺，居士已開山。
和居甫仍喜其得雄
作者：許及之
朝代：宋

歸巢倦翼底須營，家近容成取次青。
笑我崎嶇山上路，羨君瀟灑竹間亭。
弄璋已覺門闌喜，引玉尤驚里衖聽。
得子且欣容易養，庚壬乙丙况藏丁。
和才叔次韻·其一
作者：許及之
朝代：宋

閒中宜可樂，病外復何愁。
塊坐疑三刖，朋來散百憂。
琴彈欣改調，缾罄喜歸謀。
豈復行藏計，終朝只倚樓。
和才叔次韻·其二
作者：許及之
朝代：宋

詩社久疎索，吟牋殊澀慳。
遥憐疑落落，近喜復斑斑。
柳密鶑酬答，花深蝶往還。
春光頓如許，人事苦相關。
和袁同年接伴謁洪澤鎮龍祠韻
作者：許及之
朝代：宋

鬼神爲德著冥冥，不在牲牷只在誠。
護客往來今九度，感神昭假等三成。
長安妥帖平於席，畫舫夷猶穩作程。
應鑒微衷有孤憤，中原却隔泗州城。
和袁同年接伴賡從客陸成文韻
作者：許及之
朝代：宋

鴈塔題名不記年，相從淮海喜跫然。
了知鵬鷃懸微分，祇覺夔蚿有故憐。
共泛仙舟凌浩渺，賡吟醉墨墮芳鮮。
少游陳迹無尋處，小五湖中水拍天。
和袁同年接伴賡從客陸成父玉簪花韻
作者：許及之
朝代：宋

玉長藍田潔更芳，盍簪如待紫陽裝。
仙人尚欠頭冠在，好種黄葵阿那傍。
和袁同年接伴賡從客陸成父至寶應縣韻
作者：許及之
朝代：宋

雨洗秋光滴夜凉，斗牛河漢絢文章。
明時不寶埋光瑞，應有真賢爲發祥。
和袁同年接伴賡從客陸成父至淮陰縣韻
作者：許及之
朝代：宋

日月光中盡徹侯，獨全終始是封留。
可憐胯下奇男子，雖愧淮陰不愧劉。
和袁同年接伴賡從客霍希文過楚州韻
作者：許及之
朝代：宋

一水分流西復東，畫船隨水去匆匆。
晚風鼓角增悲壯，高壘營屯足長雄。
糧道已無清口應，舟師會把朔庭空。
眼中方畧全圖在，未肯輕將屬畫工。
和轉庵白蓮
作者：許及之
朝代：宋

虛籟一聲蟬，通宵月正懸。
亭亭承露掌，歷歷涉波仙。
夜色起香霧，曉光收玉烟。
層冰不可致，清賦憶前年。
和轉庵與洪共之說詩談禪之什
作者：許及之
朝代：宋

鐺坐聽清話，鼎來宜笑譁。
詩談五字律，禪說一枝花。
未肯傳衣鉢，先須借齒牙。
老婆心更切，黄檗正栽茶。
和韻題繭庵
作者：許及之
朝代：宋

榮枯翻覆手，生死出入息。
那將有限身，苦作無俚畫。
譬彼三眠蠶，已足三食力。
作繭聊自藏，隨化各有適。
石槨翁固癡，鍤埋兒作劇。
憶昨辦同穴，物理念終極。
斸地號繭窩，開徑延友益。
今聞梅山作，真得曹溪滴。
袖手將詩壇，忘形規壽宅。
達觀接前脩，美意非毒腊。
智愚雖相較，今古歸一識。
何當訪此老，同爲逆旅客。
善士嚴明仲輓詞
作者：許及之
朝代：宋

清風元在釣臺邊，分派東嘉世有傳。
教子以經無盡藏，活人爲德不唐捐。
年登九九方開袠，心契三三即了禪。
壽得考終稱善士，合將哀些表新阡。
喜子儀侍郎同遊
作者：許及之
朝代：宋

擬訪南山自北山，長隄信馬只如閒。
畫船瞥見矜紅粉，紫燕驚飛透白鷳。
三過名園成選勝，再臨高閣似知還。
茲遊不負花時節，寡和陽春更許攀。
喜宣甫至戲呈
作者：許及之
朝代：宋

陶溪路遠强躋攀，猶得詩筒暫往還。
有便催租俄敗意，無心聽鵲忽承顔。
菊花滿逕成三老，梅萼穿林見一斑。
肯爲轉庵聊且住，預愁約束裹糧慳。
喜德久從人使北來歸
作者：許及之
朝代：宋

詩翁萬里恰歸來，滌面那無一點埃。
生馬諳騎便武事，故京熟覽動詩才。
別來我已成炊夢，此去君應悟劫灰。
見說北庭猶假息，可無尊酒沃崔嵬。
喜德久從人使虜來歸
作者：許及之
朝代：宋

詩翁萬里恰歸來，滌面那無一點埃。
生馬闇騎便武事，故京熟覽動詩才。
別來我已成炊夢，此去君應悟劫灰。
具說胡危猶假息，可無尊酒沃崔嵬。
喜聞轉庵新結暖閣因賦
作者：許及之
朝代：宋

老來百事一無能，寒燠隨宜護寢興。
小院回廊慵勃窣，圍爐暖閣便瞢騰。
向陽挾策明開牖，隠几聽歌厚覆憑。
聞道轉庵新結束，宛同臭味我良朋。
喜雨次韻翁常之苦熱吟
作者：許及之
朝代：宋

羲和不弭馭，炎帝方秉機。
孰不愛趙衰，誰肯觸武威。
豈知鑠金石，乃得齊璿璣。
鹿角甫云解，葵箑無停揮。
萬寶成南訛，一枕安北扉。
殿閤施餘薰，茅茨溥增輝。
鼎鼎百年內，咄咄七十稀。
臨流抒我懷，新浴振我衣。
雷雨急生凉，天恩覺淪肌。
詩來取靜勝，句到不吾欺。
盛服思客位，重鎧念邊陲。
當暑如懷秋，秋至勿興悲。
喜雪·其一
作者：許及之
朝代：宋

靜聽微雨落乾聲，曉見平簷粉似勻。
去歲鴛鴦何苦熱，今朝鷗鷺太無塵。
眼空色界聊矜富，酒極詩豪自覺神。
踏碎瓊瑶無過棹，虛教新釀熟經旬。
喜雪·其二
作者：許及之
朝代：宋

擁火觀書硯不冰，梅將雪訪有交情。
一寒依倚回春谷，三白牽連不夜城。
玉燭試於調鼎見，金穰安待剪幡迎。
代耕無補妨賢甚，歸去容成小築成。
喻工部追和王詹事游東坡十一絕亦次韻·其一
作者：許及之
朝代：宋

宇宙聲名宇宙容，豈無湖海著元龍。
黄州詩興椎輪耳，詩到儋州興更濃。
喻工部追和王詹事游東坡十一絕亦次韻·其一〇
作者：許及之
朝代：宋

歸來宣室恰新年，筆下生成又補天。
喚作玉堂堂喚雪，不知若佞若爲賢。
喻工部追和王詹事游東坡十一絕亦次韻·其一一
作者：許及之
朝代：宋

腐儒珍重百年身，眼見白頭無數新。
晚歲江山縱摇落，平生出處長精神。
喻工部追和王詹事游東坡十一絕亦次韻·其七
作者：許及之
朝代：宋

男兒何苦自拘囚，六合無非汗漫游。
喚取東軒同抱耒，瀟瀟風雨正筠州。
喻工部追和王詹事游東坡十一絕亦次韻·其三
作者：許及之
朝代：宋

護持風物感波神，翁去如今隔幾塵。
海上跨龍時一到，雪堂烱烱見斯人。
喻工部追和王詹事游東坡十一絕亦次韻·其九
作者：許及之
朝代：宋

海內傾心雨露詞，種松爭忍十年期。
臨皋五見分新火，只比先生睡覺時。
喻工部追和王詹事游東坡十一絕亦次韻·其二
作者：許及之
朝代：宋

賢者行藏只委天，山川却自以人傳。
幾年茨棘東坡地，不祇人賢地亦賢。
喻工部追和王詹事游東坡十一絕亦次韻·其五
作者：許及之
朝代：宋

海棠一樹立山村，桃李場中合斷魂。
從我東坡三子在，休悲六客更誰存。
喻工部追和王詹事游東坡十一絕亦次韻·其八
作者：許及之
朝代：宋

見慣沙鷗已不飛，旁人相見莫相疑。
無端却爲魚蠻子，又著危言感聖時。
喻工部追和王詹事游東坡十一絕亦次韻·其六
作者：許及之
朝代：宋

故人相戒莫吟詩，那免斑斑露一奇。
無奈西湖頻入夢，果然吳餉却來時。
喻工部追和王詹事游東坡十一絕亦次韻·其四
作者：許及之
朝代：宋

明月清風轉柁樓，武昌樊口直黄州。
天公不借蘇仙便，兩賦那成赤壁游。
嘉慶子
作者：許及之
朝代：宋

名好實亦好，氈車自北來。
流傳今轉盛，見者莫驚猜。
嘯風巖
作者：許及之
朝代：宋

人言風從虎，風豈虎所出。
吹萬生一虛，石兄故無物。
嘲少年
作者：許及之
朝代：宋

守舍看家老者便，少年爭逐艷陽天。
新花日買添新水，肯信翁心尚少年。
四月晦日袁起巖同年雨中集聚景園
作者：許及之
朝代：宋

湖上名園屬內家，湖邊有客誤乘槎。
風餐歷歷秦宮樹，雨立亭亭漢節花。
樂事坐來添晷刻，題名帖後带烟霞。
春衫溼却它年話，合有新詩記物華。
四次聞捷韻
作者：許及之
朝代：宋

身閒偏蚤起，邊報逐朝新。
諸將休輕敵，中原尚有人。
定須申撻伐，安得雜蕕薰。
祇愧渾無補，空歌捷詠頻。
因振之之行過新昌懷鮑清卿
作者：許及之
朝代：宋

新昌令尹鮑參軍，中的聲名孰似君。
未免徒勞紆墨綬，不教平步上青雲。
句如冰柱當庚伏，心似秋空納世氛。
豈爲求齊工鼓瑟，知音合遣九霄聞。
園丁以菊爲屏爲船轉庵竹院諦賞不足分題得塔字
作者：許及之
朝代：宋

眷彼東籬花，忽作西靈塔。
又如船子泛，復似南屏闔。
園翁起童心，須彌欣芥納。
分題要鏗鏘，飫秋振蕭颯。
我合浮屠尖，工須畫溪罨。
崚嶒玉崔嵬，團欒金匼匝。
儼然香色俱，間彼青黄雜。
天成具體相，人事因假合。
願修衣裓供，用作布地蹋。
那將有漏身，久實無縫合。
轉庵曾著語，竹院嘗掛搭。
我有一句子，無問亦無答。
土湖
作者：許及之
朝代：宋

湖山遠鐘鼎，往往屬田舍。
公自得盤洲，湖山買無價。
垂絲海棠
作者：許及之
朝代：宋

遊絲颺晴空，垂楊曳平地。
中有海洲僊，學舞金鈿墜。
墨沼
作者：許及之
朝代：宋

積功墨成池，增價蒲爲扇。
不作新樣脚，一洗憔悴面。
外舅嫁遣二侍兒有詩次韻
作者：許及之
朝代：宋

詩翁學力有長城，笑語叢中漫鼓行。
出水芙蓉寧受汙，鉛華洗盡見真情。
夜渡分宜水南
作者：許及之
朝代：宋

一水彎環抱縣流，水南物色總清幽。
案頭故紙看成葉，眼底青山見即愁。
夜喚扁舟乘月渡，靜聽魚網瀝波收。
忽思孤嶼中川畔，滿意秋風落釣鈎。
夢窟
作者：許及之
朝代：宋

枕上蘧蘧夢，胸中拍拍春。
從它身化蝶，誰復蝶爲身。
太上皇后閤春帖子·其一
作者：許及之
朝代：宋

壽擬南山祝，春從北斗回。
物華欣向泰，厚德發生來。
太上皇后閤春帖子·其一
作者：許及之
朝代：宋

補天立極寄何言，媲德同歸太極尊。
德壽宮中康壽殿，春來別有一乾坤。
太上皇后閤春帖子·其三
作者：許及之
朝代：宋

金花綵勝一番新，白玉巵旁祝聖人。
聞道瑶臺花有信，宜春更有八千春。
太上皇后閤春帖子·其三
作者：許及之
朝代：宋

風簾回翡翠，冰研伴蟾蜍。
親寫迎春帖，真符太上書。
太上皇后閤春帖子·其二
作者：許及之
朝代：宋

廣成得道自崆峒，少廣功成閬苑中。
自是仙家春不老，蟠桃枝上又春風。
太上皇后閤春帖子·其二
作者：許及之
朝代：宋

母道齊皇極，韶光傍壽觴。
徽音家慶集，隨輦奉尊章。
太上皇帝閤春帖子·其一
作者：許及之
朝代：宋

底須東海覓三山，一片仁心壽八寰。
天上有天長不老，每將春色施人間。
太上皇帝閤春帖子·其三
作者：許及之
朝代：宋

仙家樂事有常程，不寫羲經即道經。
春日漸和風漸暖，不妨排比冷泉亭。
太上皇帝閤春帖子·其二
作者：許及之
朝代：宋

一聲清蹕乘輿來，來獻雙親萬壽杯。
想見瑶池同宴處，要花開後便花開。
太上閤端午帖子·其一
作者：許及之
朝代：宋

久瞻黄屋見堯心，盡把薰風入舜琴。
至樂殿中香一炷，靜看周易對槐陰。
太上閤端午帖子·其一
作者：許及之
朝代：宋

自得廣成道，長居不老天。
底須桃辟惡，何用木延年。
太上閤端午帖子·其三
作者：許及之
朝代：宋

傍階葵萼傾紅日，映水榴花染絳雲。
魚戲亦知天意樂，行行吹起碧波紋。
太上閤端午帖子·其三
作者：許及之
朝代：宋

柈獻千年實，杯行九節蒲。
至尊親上壽，家慶列成圖。
太上閤端午帖子·其二
作者：許及之
朝代：宋

人艾休教采，仙丹久養成。
六宮爭結縷，再拜學長生。
太上閤端午帖子·其二
作者：許及之
朝代：宋

艾枝簇虎鬭時新，荷葉巢龜薦瑞頻。
自是仙家多樂事，天中佳節近天申。
夫人滕氏輓詞
作者：許及之
朝代：宋

升堂憶昨拜慈容，京兆平反一笑中。
可但三從多懿範，了知百念積陰功。
松階猛乞榮歸養，吉國真如擅考終。
千古難消吹棘恨，可堪丹旐卷春風。
奉引靈駕至陵所方雪
作者：許及之
朝代：宋

禹穴如今即舜梧，攀髯誰識小臣孤。
雲頭閣雪不忍下，知道孤臣淚已無。
奉酬常之仙藥課畦丁之什
作者：許及之
朝代：宋

在勤生計合勤營，手劚山園藥甲青。
首辨君臣嚴位置，次看炎冷各調亭。
有身爲患那能見，未說能仙自喜聽。
肘後傳來須記取，種時端是戊銜丁。
奉酬沈仲歸
作者：許及之
朝代：宋

劉牆屈壘敵金湯，今繼薰風寫拒陽。
久住揚州詩富艷，暫歸孤嶼句清凉。
簷聲疊喜隨花落，野色方期共竹光。
偶苦河魚今少愈，不應樽酒負鵝黄。
契師欲予隸書爲此以贈
作者：許及之
朝代：宋

契師畫得梅中趣，急水溪頭印月時。
昨夜卧披今起看，自宜重坼向南枝。
奪玉石橋
作者：許及之
朝代：宋

輦却民財積上京，民貧政自不關情。
瓊臺要築猶餘事，何况橋成奪玉名。
媚川圖亭上觀江心寺
作者：許及之
朝代：宋

三山海上失雙峯，插作中川鎮水龍。
高出赭垣尊御寢，長拖粉廡過僧筇。
夜敲圖繞千燈磬，曉擊聲聞兩岸鍾。
莫恨無緣隨展鉢，時來亭上足從容。
子儀侍郎欲携家泛湖不及踐旬休之約再次韻
作者：許及之
朝代：宋

案頭故紙積如山，春去能無半日閒。
已約旬休同此集，預愁陰雨在其間。
時清不禁無何飲，晝永從教竟日還。
只恐扁舟成拔宅，同遊無路可追攀。
客有自成都來者傳制帥華學尚書年丈巫山詩輒次韻奉寄
作者：許及之
朝代：宋

巖壑豈是鐘鼎姿，出處相較黠與癡。
我家淛東山水窟，閒窺壺中日月遲。
坎蛙固守井底見，鴈蕩斷云天下奇。
坐想天柱高突兀，便覺穹障排參差。
歸胡不歸歸未得，吾非故吾吾何之。
南宦祝融常在眼，北征太行長相隨。
每欲拓關令混一，其奈意廣憐庸疲。
故人開府鎮巴蜀，大江揚舲張虹旗。
紀行先要實古錦，及境始事蹇赤帷。
陽侯似知公得句，吳榜婁舞下折枝。
有客傳誦巫山高，長安那復紙價低。
襄王胡爲愛文賦，宋玉大以供戲嬉。
山川本以靈雨祀，神明何及褻凟爲。
牽牛織女謗自古，小姑彭郎訛一時。
剩喜新篇有如此，洗空遺恨從今茲。
蜀道誰云在天上，政譽已逐詩聲馳。
世情嚮背南北阮，人物妍醜東西施。
願君滄溟恢宇量，聽披缾罌居井湄。
已爲下戶代輸額，更要全蜀俱伸眉。
西都父老久延頸，關外士卒寬張頤。
訪尋恐有玄尚白，流落寧無素染緇。
規模所至欣濟濟，民俗定自臻嘻嘻。
政成化洽公何疑，無人風月鎸峨嵋。
歸來要著浯溪頌，吾上中和宣布詩。
容膝齋
作者：許及之
朝代：宋

心胸包天地，人亦天地物。
莫笑容膝齋，空洞足伸屈。
宿南京城下縣
作者：許及之
朝代：宋

虛說胡屯五萬兵，凄凉無復舊南京。
中天王氣終當復，千古封疆只宋城。
宿建德驛追次張于湖壁間韻
作者：許及之
朝代：宋

此驛閲人多似我，于湖去後有誰來。
詩留版壁經年在，門對巖扃盡日開。
天上有文修白玉，人間無句對蒼苔。
相逢莫問滔滔事，荷蕢曾過有意哉。
宿社祭齋宮與張野夫廨舍爲鄰信筆代簡
作者：許及之
朝代：宋

經時不見小于湖，已覺心源少轆轤。
漫道齋宮鄰廨宇，何殊弱水隔蓬壺。
清談每想追前輩，快覩何從換故吾。
大阮端憂更堪憶，平安曾得近書無。
寄洪州新建知縣
作者：許及之
朝代：宋

遠聽絃歌樂部封，放衙乘醉半疎慵。
家辭南越無千里，縣管西山有幾峯。
人望廢田禾影合，吏愁空獄蘚痕重。
孺亭應更悲前事，烟草萋萋叫夜蛩。
寄潘德久
作者：許及之
朝代：宋

新雨不可待，故人猶作疎。
有方能煮字，無策與脂車。
灑地親霜簟，敲冰想玉壺。
端能乘月過，重賦碧芙蕖。
寄陳頤剛
作者：許及之
朝代：宋

眼見交遊半陸沈，可無百丈引清深。
注成兵法有奇志，閒過壯年應苦心。
幾度梅花開悵望，有時楊葉夢追尋。
男兒機會何終極，莫遣愁將鬢髮侵。
寒食日宿蕪湖縣廨
作者：許及之
朝代：宋

今年歧路足生涯，寒食蕪湖感物華。
少爲顔公成且住，絕憐杜老嘆無家。
光風不禁吹香草，薄霧無端羃晚華。
已是惜春那惜別，無多酌我怕周遮。
寓居
作者：許及之
朝代：宋

野水生洲面，閒雲傍屋顛。
鐘鳴人已定，月滿句初圓。
花徑經過少，苔文長養便。
行藏隨處是，安用買山錢。
寓居婺倅廳秋夜觀書有感四首·其一
作者：許及之
朝代：宋

虛庭摵摵撼梧楸，黄卷青燈字字愁。
說與西風莫蕭瑟，年來詩思不禁秋。
寓居婺倅廳秋夜觀書有感四首·其三
作者：許及之
朝代：宋

子城高處易爲秋，密點催更響更幽。
掩卷不眠階下坐，淡雲東去月西流。
寓居婺倅廳秋夜觀書有感四首·其二
作者：許及之
朝代：宋

每當劇暑憶秋期，暑退凉生喜可知。
不奈寒蛩促機杼，等閒催得鬢成絲。
寓居婺倅廳秋夜觀書有感四首·其四
作者：許及之
朝代：宋

四十男兒不自憐，求田問舍計茫然。
一官未辦君親報，縱有田園亦舍旃。
射鷹行
作者：許及之
朝代：宋

聖作桑弧男子志，矢人傷人豈吾事。
五陵少年狹斜遊，柘彈金丸矜堊鼻。
一朝折節臂良弓，腰身不動馬如風。
背彎團月無留意，禿鶬老鷹應弦墜。
書生忍饑猶努力，夜夜孤燈腕寒石。
等閒拓手石五餘，真是無心事書策。
詩書豈不關時須，寄語悠悠年少兒。
一鷹一兔尋常事，正要尺箠鞭羌夷。
對花果子
作者：許及之
朝代：宋

野華復結實，同在一枝上。
了知色即空，聊作因果相。
小垂手
作者：許及之
朝代：宋

醉裏忘形客，山中化石仙。
翻同醒酒伴，作對媚平泉。
山房·其一
作者：許及之
朝代：宋

山城久矣鞠榛埃，三徑新成手自開。
何用誅茅卜鄰並，好風良月便應來。
山房·其三
作者：許及之
朝代：宋

徑掃蒼苔磴拂埃，山房今日爲君開。
丁寧杜宇莫催去，正要青山歌朅來。
山房·其二
作者：許及之
朝代：宋

去盡陳言掃盡埃，詩清心與眼俱開。
由來野服關吾事，暇日能同竹院來。
山房·其四
作者：許及之
朝代：宋

風掃飛花雨濯埃，錦葵將發麝萱開。
思量造物恩何厚，看取南薰入抱來。
山茶
作者：許及之
朝代：宋

老枝藂梗葉，殷色吐肥花。
却見凌寒意，無人爲賞嗟。
崑崙桃
作者：許及之
朝代：宋

蟠桃微具體，一歲一番開。
喚作崑崙種，疑從金母來。
崧高行上周密使壽
作者：許及之
朝代：宋

銀潢快瀉天無聲，秋光漾出圓蟾明。
玉關晏眠柝不驚，籌帷坐見萬里情。
健兒飽食細柳營，猛將思奮撫劍鳴。
摘試一二來帝京，表裏百萬皆精兵。
此時崧嶽風更清，壽酒消得如澠傾。
天子神武恢八絃，一賢制難真長城。
鴻鈞對斡三階平，珠連五緯薦璣衡。
天開地闢霖雨成，中書之考遠作程。
回視萬卷紛拏撐，一編自足垂勳名。
書生腦脂瞇短檠，莫耶挂壁吼長鯨。
相公辦取崧高行，不惜携之上崢嶸。
崧高齊上施參政壽
作者：許及之
朝代：宋

靈山鍾秀崧高齊，鹿苑名勝神所棲。
水晶玉札銀成泥，無論粉綠丹黄黳。
文星相望直斗奎，出藩入從黄金閨。
誰坐廊廟賡鳧鷖，山經地志古有稽。
我公間氣今其繄，資兼文武雙印提。
十年太學甘朝虀，吐光萬丈騰虹霓。
鷄林傳誦爭航梯，至今威名讋羌氐。
張旃朔庭撫遺黎，鼓舞雄豪泣旄齯。
折衝樽俎眠鼓鼙，屯雲萬里行春犂。
五風十雨無苦凄，此疆爾界誰町畦。
不須京觀封鯨鯢，混一少忍矜扶藜。
從容論道開端倪，一語折衷溫如綈。
鑒裁不閲黄與驪，流品自成桃李蹊。
琴音八極回薰兮，長庚夜明玉繩低。
貂璫曉馳建章西，黄封九醖天處題。
壽以一飲千玻瓈，公開壽域民同躋。
龜文燕頷額插犀，中書之考米一稊。
葛仙煉丹舊有溪，從公擬欲求刀圭。
散作人間刮膜篦，盡洗凡骨開塵迷。
已晴復陰·其一
作者：許及之
朝代：宋

漠漠輕陰養絮天，長空跕跕墮飛鳶。
東風吹得浮雲綻，一片斜陽在晚川。
已晴復陰·其三
作者：許及之
朝代：宋

讀了殘書不奈閒，挼挲老眼傍闌干。
吟成白雪知何補，未有功名與世看。
已晴復陰·其二
作者：許及之
朝代：宋

弄晴斜日展仍收，一向寒雲凝不流。
次第今宵還是雨，自添香灺煖衣篝。
席上次劉振之賢良韻
作者：許及之
朝代：宋

眼底扶疎綠漸稠，傍林軒檻轉清幽。
空餐敢擬過僧夏，閔雨猶憐近麥秋。
客有好懷厪夙駕，袖將佳句豁牢愁。
焚香餉客無多景，靜聽呼雛鳥雀啁。
張時可席上喜雪分韵得水字時予後至周希稷期而不集
作者：許及之
朝代：宋

寒威逼重幃，皓彩墮庭戺。
不謂晦日愁，乃有豐年喜。
更長要深盃，客緩愧停己。
後來固自佳，不至猶可紀。
傳香共分題，索笑驚落紙。
摩挱玉梅缾，凍合西湖水。
張舍人惠古梅酬以拙言
作者：許及之
朝代：宋

孤標恥付壽陽粧，薜荔爲衣蘚作裳。
映竹蒙茸初破白，倚松鱗甲亦生香。
分無疎影追同輩，肯逐羣英殿後芳。
珍重折枝煩寄與，恍思千樹故山旁。
彩鷁
作者：許及之
朝代：宋

意適舟輕颺，夷猶雜鴈鳬。
不須凌弱水，樂地即蓬壺。
後庭花
作者：許及之
朝代：宋

葉如花傍砌，往事逐浮華。
舊曲惟傳恨，人間復見花。
得東山居主人戀家不出因借戴希周漁鄉居賦雜興六首·其一
作者：許及之
朝代：宋

借得漁鄉住，分明似水仙。
好山排座右，明月到尊前。
掛綵迎朝日，飛霞带晚烟。
往來真自在，易覓釣漁船。
得東山居主人戀家不出因借戴希周漁鄉居賦雜興六首·其三
作者：許及之
朝代：宋

借得漁鄉住，心安即是家。
客來時舉酒，飯後定分茶。
野老從爭席，山童解獻花。
扁舟隨意坐，不羨斗邊槎。
得東山居主人戀家不出因借戴希周漁鄉居賦雜興六首·其二
作者：許及之
朝代：宋

借得漁鄉住，蟾光忽滿輪。
金波隨短棹，銀漢有通津。
幾度中秋月，今宵自在身。
一尊消得醉，眼底欠詩人。
得東山居主人戀家不出因借戴希周漁鄉居賦雜興六首·其五
作者：許及之
朝代：宋

借得漁鄉住，詩家物色宜。
葦聲魚撥剌，竹影月參差。
風鐸時成曲，山童解答詩。
閒居多樂事，惟有此心知。
得東山居主人戀家不出因借戴希周漁鄉居賦雜興六首·其六
作者：許及之
朝代：宋

借得漁鄉住，清霜已著秋。
丹楓如錦障，黄菊似錢流。
物理觀諸妄，吾生等一漚。
得閒聞健好，隨寓且夷猶。
得東山居主人戀家不出因借戴希周漁鄉居賦雜興六首·其四
作者：許及之
朝代：宋

借得漁鄉住，閒居氣味長。
新霜濃淡白，早橘淺深黄。
勳業錦囊句，光陰寶篆香。
故人如訪問，宛在水中央。
得禁中花喜而有作
作者：許及之
朝代：宋

階前紅少綠多時，尚有名花巨壓枝。
珠璧直疑天上得，瓊瑶難報世間奇。
懸知丹禁鶑花繞，始覺仙家日月遲。
珍重十洲蓬島客，津津喜色見雙眉。
得趙昌甫詩集轉呈轉庵却以謝夢得詩見示有詩次韻
作者：許及之
朝代：宋

我饞嗜詩欣染指，但見其長有誰毀。
早年游方識趙謝，如魯逢掖宋章甫。
謝詩瀾翻豪且古，趙句清癯澹而苦。
學力到後成一家，渠自不知爲孰使。
天各一方費渴思，想見冰增寒似水。
居然老手斫方圓，出戶中規還中矩。
轉庵活法已參遍，何止得心仍得髓。
我如無寶窮波斯，望著是珍先自喜。
忽得趙璧急呈似，示以謝草如寄取。
自憐老去無長進，努力吟哦訓兒子。
從潘濟叔覓花栽得紅蕉鳳仙大蓼謂水梔僅有一窠寒窗不可無戲作二絕·其一
作者：許及之
朝代：宋

幽人憐我學鋤耰，寄與花栽一一收。
莫道芭蕉失寒暑，鳳仙宜夏蓼宜秋。
從潘濟叔覓花栽得紅蕉鳳仙大蓼謂水梔僅有一窠寒窗不可無戲作二絕·其二
作者：許及之
朝代：宋

聞說君家有水梔，虬枝怪石眼前稀。
何如借與銷長夏，待得寒窗却送歸。
德久和韻以予請外之力預爲悵然再用前韻
作者：許及之
朝代：宋

已是于思去復來，自慙無補効涓埃。
麤官只合供煩使，昭代惟須急異才。
名士不應詩作祟，諸公方擬管吹灰。
且容一舸江湖去，廬阜烟蘿鎖碧嵬。
德久寄南游詩卷內和丁字韻凡九因次韻寄酬
作者：許及之
朝代：宋

三逕雖荒可更營，歸來因得課樵青。
巖棲寧著高低屐，世路怕過長短亭。
厚祿故人新枉句，高山流水舊知聽。
案頭展卷勤收拾，却恐天官敕六丁。
德久送沙噀信筆爲謝
作者：許及之
朝代：宋

海物惟錯羣分命，並海饞涎爲物病。
采拾烹煮如擷蔬，豈念含靈鈞物性。
就中水母爲最蠢，以蝦作眼資汲引。
蝦入罔罟自不知，水母浮悠亦良窘。
其間墨魚工吐墨，以墨自蔽潮水黑。
潮來舟人如拾塊，販者填街賣烏賊。
沙噀噀沙巧藏身，伸縮自如故納新。
穴居浮沫兒童識，探取累累如有神。
鈞之並海無所聞，吾鄉專美獨擅羣。
外脆中膏美無度，調之滑甘至芳辛。
年來都下爲鮮囿，獨此相忘最云久。
轉庵何自得此奇，惠我百輩急呼酒。
人生有欲被舌瞞，齒亦有好難具論。
忻茲脆美一餉許，懺悔未已滋念根。
擬問轉庵所從得，訪尋不惜百金直。
豈非近悟聖化詩，望茲尤物令人識。
綠衣在旁忽囅然，蝤蛑取笑却可憐。
德久雨遷魚莊賦詩縱臾
作者：許及之
朝代：宋

漫雪蝸爭席，翻泥蚓近床。
不堪聽鸛垤，應喜得魚莊。
带雨移行李，携孥問野航。
西湖第一義，佳句已難忘。
德友惠竹栽甚富而又得佳篇既種復喜雨次韻謝之
作者：許及之
朝代：宋

嗜酒愛風竹，種竹涓日醉。
小園窘邊幅，雜芳紛位置。
此君何可無，野卉闢之易。
畝許得滋曠，千箇栽不翅。
故人雖借居，愛竹有幽致。
肯割鍾山青，分植容成地。
移來天亦喜，凉生雨兼值。
既免躬抱甕，何惜親閲視。
颯爽已可人，能同聽秋思。
念九日早聞雪
作者：許及之
朝代：宋

去歲一冬暖，開春逾月晴。
伸眉來雨意，變色起雷聲。
摇動園林喜，歡呼鳥雀鳴。
閒中多感激，詩句亦生成。
思賢堂
作者：許及之
朝代：宋

取善乃與爲善，見賢合思齊賢。
公平何若愛士，富者惟欲求田。
感春呈同社
作者：許及之
朝代：宋

靜處聊將物理推，鳥啼花發苦因誰。
留連春事惟紅藥，管當行人是子規。
莫道柳綿無住相，也爲萍絮媚清漪。
如何飽食閒終日，不課離騷不賦詩。
慈竹
作者：許及之
朝代：宋

母子惟慈孝，心胸無棘荆。
斑衣供穉子，深覺負平生。
慶都縣
作者：許及之
朝代：宋

慶都將過過唐河，欲訪靈臺去路賒。
試問車夫能指點，好峰無數碧蓮華。
憫牛行
作者：許及之
朝代：宋

牢牛得肉那忍喫，匪論陽報談陰德。
憶牛初生成犢時，隨母耕田眼先識。
繭栗漸長初勝犁，脫軛項間染能赤。
一行錯誤隨後鞭，習得犁行如界直。
耕來耕去禾稻成，得閒放食行田塍。
稻秫掠嘴不敢食，自齧枯草甘如餳。
馬終蒙帷犬蒙蓋，牛豈無功遭橫害。
應致遠以百韻古詩見示推許過當病中姑借放翁韻奉酬
作者：許及之
朝代：宋

我詩何敢希楊公，况復進之陸放翁。
煩君妙語相縱臾，控地豈得追培風。
兩翁齊名家異縣，歎惜餘年能幾見。
斯人不上甘泉班，我輩先之靦顔面。
君到靈山親得語，切莫提撕落言句。
恨君相見一年遲，不同薊北燕南路。
懷德久仍調爽約·其一
作者：許及之
朝代：宋

南北峯高金突兀，短長橋遠碧琉璃。
轉庵好借魚莊住，處士仙來剩欠詩。
懷德久仍調爽約·其三
作者：許及之
朝代：宋

得句寧如餐玉秘，食言可似雨梅肥。
暑中縱愛持竿手，夜後何如載月歸。
懷德久仍調爽約·其二
作者：許及之
朝代：宋

葵萼已傾朝霽日，榴花猶染晚歸雲。
不知荷蓋添多少，定自湖光減幾分。
懷轉庵餞客
作者：許及之
朝代：宋

一水經行昔飽諳，故鄉真似是淮南。
杏花巖畔春携酒，楊柳堂前夜駐驂。
鄰境不停科甲馬，吾民常喜足田蠶。
風謠物色堪詩句，餞客歸時問轉庵。
懷鄭仁叔·其一
作者：許及之
朝代：宋

近有河魚疾，曾煩舊雨來。
又成三日別，未覺百懷開。
氣合嗟同病，情親憶把杯。
西湖荷蓋底，誰遣畫船回。
懷鄭仁叔·其二
作者：許及之
朝代：宋

斗大樓居窄，林深客思長。
雨凉欣破甑，風急凜垂堂。
倚祿生涯拙，憂時鬢髮蒼。
向來遮日手，祇合釣滄浪。
戊申歲題玉牒所壁·其一
作者：許及之
朝代：宋

擔上看梅不是梅，孤山消息限蓬萊。
仙源圃裏逢人日，雪色憐隨霽色開。
戊申歲題玉牒所壁·其三
作者：許及之
朝代：宋

空餐無補愧侏儒，茗碗香爐細讀書。
還被梅花勾引破，又哦新句步庭除。
戊申歲題玉牒所壁·其二
作者：許及之
朝代：宋

雪塢霜窗合斷魂，仙姿元住水邊村。
園丁莫訝盆池小，留得疎疎澹月痕。
戊申歲題玉牒所壁·其五
作者：許及之
朝代：宋

數日清寒不肯開，枝頭閣雪冷皚皚。
霜禽飛去花身動，一片清香在綠苔。
戊申歲題玉牒所壁·其六
作者：許及之
朝代：宋

直舍孤吟未過清，梅花相與有詩情。
寒鴉真似隨人好，寫就新詩啼數聲。
戊申歲題玉牒所壁·其四
作者：許及之
朝代：宋

冷蕊疎疎開可數，香風羃羃遠能聞。
不因脩竹遮攔得，一夜清寒定憶君。
成德堂
作者：許及之
朝代：宋

帝謨亦言九德，父教等謂三成。
茲堂不愧扁榜，公家有賢弟兄。
戲贈
作者：許及之
朝代：宋

不鼓君家爨下材，渴心古井欲生苔。
柳枝未放行雲去，巫峽又還爲雨來。
似染霜髭欺黑漆，尚禁醋齒試青梅。
不妨雨過同心賞，一架酴醾花正開。
才叔調倅歸
作者：許及之
朝代：宋

五月征行思竹院，半年賡倡負松廬。
水西風月分歸後，衖北交朋過訪餘。
携具洗泥曾醉否，逃禪得句定真如。
涉齋終日攢眉坐，正頼清新爲起予。
括蒼道中次陳頤剛韻
作者：許及之
朝代：宋

山色隨詩瘦，波光際野空。
行裝秋思裏，情話雨聲中。
無補身如贅，多愁鬢似蓬。
惟餘滄海興，酒後憶郫筒。
括蒼道中次陳頤剛韻
作者：許及之
朝代：宋

詩翁四十九行年，說著行邊喜欲癲。
介婦灘頭隨水宿，馮公嶺上伴雲眠。
趨時萍實甜于蜜，閲世匏壺老更堅。
冀北須君空一洗，眼前駑馬太勞鞭。
採蓮舟
作者：許及之
朝代：宋

擬倩誰家女，相呼去採蓮。
丁寧欵乃曲，隨意媚晴川。
揚州席上次蔣右衛韻賦白牡丹二絕·其一
作者：許及之
朝代：宋

秋思憑高不易裁，陽和喚得故人來。
自憐梅萼成孤絕，借與春風一色開。
揚州席上次蔣右衛韻賦白牡丹二絕·其二
作者：許及之
朝代：宋

玉甃銀缾千尺清，喚回玉色謫仙人。
沉香亭畔無消息，付與揚州十月春。
文冠花
作者：許及之
朝代：宋

厭綠不厭紅，奪朱非惡紫。
了知色即空，色空奚慕蟻。
文王廟
作者：許及之
朝代：宋

聖賢多難古來同，易數身更羑里中。
甲子既周屯既復，不應天數竟終窮。
斑竹
作者：許及之
朝代：宋

自得湘江種，禽棲不敢彈。
怕摇枝上露，猶是淚琅玕。
新晴
作者：許及之
朝代：宋

兩旬衰病與陰霖，徒有幽園日涉心。
曉色半窗驚睡起，鳥聲叢樹索詩尋。
熙怡意象池亭滿，履歷工夫杖屨深。
掉脫烏巾向人說，市朝不樂似山林。
新晴
作者：許及之
朝代：宋

暖日烘晴麥正秋，麥田高下五分收。
稍蘇凋瘵天之力，賑糶新來減幾籌。
新晴
作者：許及之
朝代：宋

連旬困梅霖，接夏潦乘溽。
泄雲渙新霽，遊興難管束。
出關便航湖，停篙葑蒲綠。
漁歌入浦溆，沙禽亂驚浴。
昏霏送霞落，依稀辨林谷。
初更電輝摇，輕雷忽相續。
蛙聲雜猛雨，波翻碎鳴玉。
何能足清睡，快舉巵酒沃。
明朝看晨光，未必非所欲。
新晴二首·其一
作者：許及之
朝代：宋

入院餘旬浹，今朝始快晴。
纔聞烏鵲語，已有蜜蜂聲。
到眼花枝暖，粘鬚柳絮輕。
重門無箇事，詩意正關情。
新晴二首·其二
作者：許及之
朝代：宋

宿雨居然閣，頑雲掃似開。
嵐光湖上出，霽色柳邊來。
鈴鴿摶風轉，箏鳶掣綫回。
脩廊閒勃窣，花影上蒼苔。
新月
作者：許及之
朝代：宋

碧漢新磨印甲痕，山頭忽墮玉鈎寒。
澄江只在青山外，憶得垂綸七里灘。
方竹
作者：許及之
朝代：宋

峭節虛容物，清標直中繩。
杖有削圓厄，提携先模棱。
既醉亭和韻
作者：許及之
朝代：宋

泛觴有何心，罰爵不爲耻。
流行固自佳，坎止何妨醉。
早起
作者：許及之
朝代：宋

歸來百事盡摧藏，卦氣行年分所當。
未曉不眠真是老，纔明便起有何忙。
移山種石愚翁癖，遇酒逢歌楚客狂。
此外胸中無箇事，有時信口作篇章。
明日欲對通夕不成寐枕上賦墨梅詩還契師宿逋·其一
作者：許及之
朝代：宋

師住一庵幾何年，山深更過靈隠前。
遺我江南幾張紙，中有寒枝真契禪。
明日欲對通夕不成寐枕上賦墨梅詩還契師宿逋·其三
作者：許及之
朝代：宋

蒼顔幸沒黄塵裏，清夢忽墮孤山涯。
處士橋邊卷蓬相，癡兒莫訝得香遲。
明日欲對通夕不成寐枕上賦墨梅詩還契師宿逋·其二
作者：許及之
朝代：宋

胸中掃除煙火食，筆端洗滌蒼苔痕。
立雪家風真第一，我欲著句今忘言。
明日欲對通夕不成寐枕上賦墨梅詩還契師宿逋·其五
作者：許及之
朝代：宋

春風不逐花光老，心印自傳圜契師。
師能寫出夢中夢，我却吟成詩外詩。
明日欲對通夕不成寐枕上賦墨梅詩還契師宿逋·其四
作者：許及之
朝代：宋

昔看灘頭印明月，今觀海底拾玄珠。
自從迦葉天機淺，不但花無筆亦無。
易河
作者：許及之
朝代：宋

車轔轔逐馬蕭蕭，易水無聲瀉泬寥。
只聽琴聲已蕭瑟，更行霜月更聞簫。
春園
作者：許及之
朝代：宋

用世無功孰取材，誅茅作計剔荒苔。
花隨淺綠流春去，山擁新青入坐來。
寬闢軒窗便過夏，高藏書畫待經梅。
菊苗先晚丁寧種，更要秋光次第開。
春晚登鈐岡
作者：許及之
朝代：宋

簿書拋罷一登臨，恰有黄鸝送好音。
溪漲未消知雨近，林疎頓密見春深。
詩源久廢如枯井，宦况多磨似鍊金。
手種故圍三四竹，新梢拂拂想成陰。
晚田黄雀詞
作者：許及之
朝代：宋

黄雀不知來處所，或云海化或蟄土。
秋至晚田拾禾黍，投身不知入罔罟。
十中八九不計數，黄雀之死孰憐汝。
汝不如搏穀并布穀，又不能快活催麥熟。
農夫辛苦耕，無功食其祿。
無功尚可那無厭，腹飽果然猶不足。
嗚呼一年三百六十日，常時安在今時出。
安得山間野穀生石田，與汝飽死終天年。
黄色雀，還可憐。
曉起·其一
作者：許及之
朝代：宋

晚羃花房露靄霏，曉綳初脫笋芽肥。
海棠已退來禽舍，滴滴胭脂正滿枝。
曉起·其二
作者：許及之
朝代：宋

莫想思堂想表勳，庉村佳處正相親。
花時不拚聊中酒，虛過清明箸莫人。
書債山積久逋余丞相報緘連發二書畢喜作口號
作者：許及之
朝代：宋

自思堪笑亦堪憐，懶與頑兼不可鎸。
兩紙書成大功業，三杯酒罷小神仙。
每當靜處常追悔，何似閒時旋補填。
害性苦心從古病，不如歸去樂殘年。
書潘德久版壁
作者：許及之
朝代：宋

故人有詩仍有屋，囷裏無禾鼎無肉。
可憐驅去傍人門，階下蒼苔孕寒玉。
曹操冢
作者：許及之
朝代：宋

舜葬蒼梧的可知，九疑猶是後人思。
阿瞞不作瞞心事，何用纍纍多冢爲。
曾主管專介取棄兒再次前韻
作者：許及之
朝代：宋

自別心耿耿，奈此秋月明。
晨興洗我耳，鵲鵲枝間鳴。
踵門得緘翰，中有惻怛情。
眷彼水際兒，感公脫危坑。
傳之邑父老，相語涕泗橫。
鄭重煩取將，摩挲付老兵。
忌飽體未充，慣拊心無怔。
應答已如響，炯炯雙眸清。
試問父母誰，惝恍目屢瞠。
微公父母恩，何以活此嬰。
兒生未有知，陰報已不輕。
公猶不自德，安得名許生。
共惟仁聖朝，發政先鰥𡞦。
吾儕值歉乏，詎敢孤官榮。
二星妙宣指，悉數僕屢更。
三接尚須臾，一路當生成。
况乃幕中畫，實負當世名。
曾主管由宜春道中得遺棄小兒屬予收養道間寄詩紀實次韻奉酬
作者：許及之
朝代：宋

日月被八極，覆盆自無明。
陽春嫗萬物，孤翰有悲鳴。
所以聖明治，要燭幽隠情。
一旱出料外，誰與填饑坑。
豪家亦何心，閉糴門忍橫。
指囷寬嗸嗸，凜若臨大兵。
雨餘百憂洗，痛定猶忡怔。
今代子曾子，贊畫外臺清。
高軒昨過我，絕塵不容瞠。
歸途出城闉，岸許聞啼嬰。
下車非內交，一念千金輕。
摩挲脫九死，感慨恩更生。
抱持涉數舍，見我托此𡞦。
再拜敢有渝，鞠養專廂榮。
嗟予何爲者，世故亦飽更。
識君千萬間，胸次久已成。
所饑非一兒，公乎勉功名。
月娥留照
作者：許及之
朝代：宋

長圓宜有缺，久暈訝無風。
留此一輪滿，須知萬古同。
月桂
作者：許及之
朝代：宋

春來花事各名家，肯許常春擅物華。
雪裏香紅更清絕，只應名作歲寒花。
有喜真愛亭梅花開走筆呈轉庵
作者：許及之
朝代：宋

小園饒勝事，僮僕競讙譁。
梅綻凌寒樹，枝繁照水花。
病身俄勿藥，詩思頓萌芽。
急報南鄰友，新篘可當茶。
有感
作者：許及之
朝代：宋

宋衛綿延接趙燕，古來爭戰可勝論。
細思醉把乾坤擲，蠻觸區區匪大言。
望商山
作者：許及之
朝代：宋

符離東望即商山，畫出江南見一斑。
社稷未能還漢舊，豈容四老老其間。
望平山堂
作者：許及之
朝代：宋

霏微晚雨濕疎鐘，彷彿浮圖出半空。
回首江南山色遠，平山却在有無中。
朝天李
作者：許及之
朝代：宋

耻爲鑽核種，肯向道旁生。
中立不阿倚，惟存戀闕名。
朝歌城
作者：許及之
朝代：宋

魯牆絲竹千年在，寂寞朝歌莽一丘。
突有浮屠延望眼，何因駐得墨家流。
木瓜園
作者：許及之
朝代：宋

近郭梅根古，臨流野興長。
結亭從寄樂，隔塢得浮香。
度錦趨蓮渚，吹雲映柳莊。
棠陰無可紀，題作小河陽。
木竹
作者：許及之
朝代：宋

品殊名亦殊，此君隨藻鑑。
盤洲有木竹，收拾無一欠。
木芙蓉
作者：許及之
朝代：宋

津陸元殊種，名稱偶爾同。
秋光波底見，堤上憶蘇公。
李若兄菊詩同社久已嗟賞賡和屬蒙寫寄仍用韻以致予奉祠之喜予兩年從金陵覓菊栽而一種至今著蕊未開豈所謂晚節香者耶次韻奉酬·其一
作者：許及之
朝代：宋

滿地金錢買斷秋，晚年安得有窮愁。
小園不負長寒眼，佳客自疎新白頭。
一種最開陶逕晚，兩年曾向蔣山求。
肯能過訪同心賞，猶勝傳聲互答酬。
李若兄菊詩同社久已嗟賞賡和屬蒙寫寄仍用韻以致予奉祠之喜予兩年從金陵覓菊栽而一種至今著蕊未開豈所謂晚節香者耶次韻奉酬·其二
作者：許及之
朝代：宋

四體支吾兩鬢秋，一生知足百無愁。
洞霄香火手加額，太玉山園茅蓋頭。
歸去來兮交未息，不知我者謂何求。
若人共說無生話，一句拋來一句酬。
杜鵑花
作者：許及之
朝代：宋

鳥啼從濺血，花發亦同心。
三月春光老，映山花照林。
松林
作者：許及之
朝代：宋

蒼髯老氣已雄豪，偃蹇連延結虹橋。
當暑含颸時瑟瑟，底須屋角相風招。
松陰濺瀑
作者：許及之
朝代：宋

松風翳漫漫，澗水聲潺潺。
中有無塵公，飛鳴相往還。
林珍亭
作者：許及之
朝代：宋

團坐聽情語，移杯就果根。
分甘新更美，敲打任諸孫。
柏鄉縣
作者：許及之
朝代：宋

昔賢不肯入朝歌，况乃軍中忌諱多。
咄咄衣冠出疆去，迫於人處竟成訛。
某謬題媚川圖江心寺晚荷仲歸兄依韻寵和至再愈工勉酬厚意終慚辭費
作者：許及之
朝代：宋

孤亭面直海壇峯，真覩龍翔瑞應龍。
長羨僧行圖上境，不勞杯渡水邊筇。
推移日月東西塔，透徹天淵昏曉鍾。
妙處難將聲相見，吟摹終恐費形容。
柞林
作者：許及之
朝代：宋

蓬蓬新葉盛，柞拔儼分行。
寧作非材櫟，羞爲傍路楊。
柳橋
作者：許及之
朝代：宋

眉展愁難畫，腰纖怯繫書。
過時低拂袖，誰遣颯輕裾。
柳溪
作者：許及之
朝代：宋

通衢暖轡出邢臺，突有池臺號柳溪。
自過淮來無此趣，千年華屋但雞栖。
梅坡
作者：許及之
朝代：宋

買得梅坡與衆看，折花教折莫催殘。
虯枝裹蘚能炊玉，留與梅坡伴歲寒。
梅花十首·其一
作者：許及之
朝代：宋

每憶山居氣味長，梅花時節只清狂。
若教玉鑑堂前看，認得花光是玉光。
梅花十首·其一〇
作者：許及之
朝代：宋

老去哦詩懶解工，筆端隨分有春風。
傍人若問梅花句，盡在西湖風雪中。
梅花十首·其七
作者：許及之
朝代：宋

去歲來時恰犯寒，枝頭未放雪漫漫。
一年鞭影紅塵裏，猶得西湖立馬看。
梅花十首·其三
作者：許及之
朝代：宋

一頃園池半種梅，更將窠石傍梅栽。
愛風愛月隨宜看，合是詩家带得來。
梅花十首·其九
作者：許及之
朝代：宋

醉餘看字眼麻茶，佳句拈來似隔紗。
讀去讀來元有味，南湖從此說梅花。
梅花十首·其二
作者：許及之
朝代：宋

詩到西湖更不疑，西湖以外可無詩。
孤山水月無邊思，只在清香不在枝。
梅花十首·其五
作者：許及之
朝代：宋

玉川夢事不紛紜，一樹相思正憶君。
君若移舟來問訊，莫教驚動一溪雲。
梅花十首·其八
作者：許及之
朝代：宋

湖上歸鴉落照昏，一聲漁唱與招魂。
紉蘭餐菊生平事，沙冷月寒何處村。
梅花十首·其六
作者：許及之
朝代：宋

爲愛林林次第開，却須雪壓與霜催。
歲寒偃蹇非無意，破冷衝寒來幾回。
梅花十首·其四
作者：許及之
朝代：宋

隔水尋幽妙莫傳，一年勝處是春前。
縱饒爛熳春吹却，猶得殘香伴鶴眠。
棕亭
作者：許及之
朝代：宋

剝棕堪覆宇，代瓦勝誅茅。
有酒論奇字，無心賦解嘲。
棠杕徑
作者：許及之
朝代：宋

弟兄爲師友，晚歲共三徑。
室邇佇遠思，東風吹鬢影。
楊丈既惠丹砂數種再用韻敬酬
作者：許及之
朝代：宋

鵲鵲飛來動林碧，喜聲楂楂鴉頸白。
宗伯憐予反哺情，遣贈金丹光五色。
先生上醫已醫國，敵國長城賢季劇。
胸次經綸有準繩，壺中消息有端的。
地行在在即神仙，世上營營自蟊賊。
一編黄石豈容窺，九籥丹經應默識。
未許騎鯨游汗漫，已約據龜論夙昔。
嗟予聞道了無功，粗識事親惟竭力。
苦乏大藥從人覓，數溷寧能無厭斁。
先生樂施微少靳，變化丹砂猶米擲。
得隴望蜀安敢料，和章更枉珪璋特。
名臣奏議得精本，併與寒窗資省臆。
有親可娛書可讀，歸養可期非怵迫。
媿無好語酬少分，昨夜春官長陰德。
楊似勳許惠丹砂
作者：許及之
朝代：宋

雙矑炯炯朱成碧，兩鬢星星玄尚白。
丹砂入地長黄芽，蒼顔幻得嬰兒色。
了知色相無定形，造化於人亦兒劇。
蓬萊三山何渺茫，內景黄庭猶準的。
懷璧其罪彼何辜，資盜以糧渠自賊。
西州九轉得奇功，媿我聞名未曾識。
小人有母垂八十，步履輕便自疇昔。
今年一病起衰容，分明只得丹砂力。
九頓首拜三歎息，什襲藏之願無斁。
日引月長餘幾何，神奪鬼偷疑暗擲。
間者從公有天相，啟閟抽關話奇特。
便祈公賜公許之，歸語老親感填臆。
膝行欲請還踧踖，盛事不應相趣迫。
三沐三熏課長句，句豈能神公自德。
楚望樓
作者：許及之
朝代：宋

楚東雄地望，勝槩屬名流。
共俟謝安石，難追馬少游。
檢校園課濟叔又送花栽欣然有作
作者：許及之
朝代：宋

雨餘扶杖入蒼苔，檢校園工有品裁。
緩引瓜苗教傍架，旋齊菊杪要平臺。
出牆新竹矜施粉，立水高荷勸把杯。
莫訝小園饒勝事，故人續續送花栽。
檥齋
作者：許及之
朝代：宋

心起五湖興，身輕一葉舟。
箇中風雨夜，不用轉船頭。
櫻桃
作者：許及之
朝代：宋

苦筍恰相逢，勻圓得許紅。
薦新存古意，驅鳥念園公。
欒城縣
作者：許及之
朝代：宋

寂寞欒城頓食遲，令君跪告簿尤危。
固非鸞綬身棲棘，可忍鴟巾首告笞。
次外舅聞字即事韻
作者：許及之
朝代：宋

蘧瑗行年化，宣尼耳順聞。
聲名昭白日，富貴薄浮雲。
天子方嘗膽，中原未靜氛。
加餐爲時起，禮樂不徒云。
次外舅遣侍人韻
作者：許及之
朝代：宋

關中蕭相國，江左管夷吾。
人仰高山石，心宜赤水珠。
登臨捐妓女，書札付官奴。
妙得安心法，繩床底用蒲。
次宣甫用轉庵韻賦惜春懷轉庵
作者：許及之
朝代：宋

氣合桑輿友，才推屈宋衙。
留春無上策，作意惜殘花。
葭倚終慚玉，蓬生正倚麻。
陶溪人遠室，漳浦客思家。
次常之元日復用韻
作者：許及之
朝代：宋

椒花祝處羽觴飛，第一春光勿願違。
已是浹旬彈指過，可堪維暮轉頭非。
詩籤絡繹須盈袖，酒醆淋漓聽滿衣。
老去寸陰尤愛惜，久拚带減沈郎圍。
次常之暑中即事韻五首·其一
作者：許及之
朝代：宋

自庇槐陰影更重，悠颺午夢半醒中。
已看新綠看濃綠，不愛深紅愛淺紅。
次常之暑中即事韻五首·其三
作者：許及之
朝代：宋

近鑿方池漾碧虛，手栽初産玉芙蕖。
丁寧未得輕開却，少待嘉賓約望舒。
次常之暑中即事韻五首·其二
作者：許及之
朝代：宋

破暑薰風破甑輕，井泉新汲濯新清。
亂蟬爲我翻多事，時有黄鸝一箇鳴。
次常之暑中即事韻五首·其五
作者：許及之
朝代：宋

晚雲蔽月氣微清，假寐齁齁鼻自鳴。
起看青天凈如拭，月明於我不無情。
次常之暑中即事韻五首·其四
作者：許及之
朝代：宋

倦翼歸來足退藏，卑飛决起自回翔。
昨宵妙處無人領，不是風凉是月凉。
次常之韻
作者：許及之
朝代：宋

清徹郊原带遠洲，霏微小雨勿供愁。
重陽已近休仍例，今歲豐登別是秋。
次常之韻
作者：許及之
朝代：宋

身閒城市即郊坰，况是秋高氣倍清。
酬唱篇章驚句眼，往來節物見交情。
重陽檻菊明朝摘，細雨簷花昨夜鳴。
晚霽嘉賓不重賞，靈山空自愛嘉明。
次徐漕韻賀留守劉觀文禱雪感應
作者：許及之
朝代：宋

雪霜之忍有至慈，一片到地五穀滋。
所以臘中重三白，史譏失時書直辭。
我公卧護北門北，百姓愛公如愛日。
及冬禱雪乃愛民，若有鬼神宜率職。
要晴要雨天必從，玉山何獨閟燭龍。
一夜風師擘冰絮，坐使東國成雪宮。
曉起清愁無復有，如在春風飲醇酒。
欲歌零雨勞公歸，正爾補天須妙手。
次德友韻
作者：許及之
朝代：宋

憶昨得君和陶詩，牀頭細讀人謂癡。
二南固自立牆面，十駕亦欲鞭駑疲。
退慚作吏了無補，正使得句安能奇。
有時拈筆弄紙墨，大似臨敵收槍旗。
投老且願共詩社，鬭健聊欲爲兒嬉。
恨子寓舍苦迢遞，有僧借屋無奔馳。
乞米不須煩送似，無儲自足常宴如。
轉庵與爲方外舊，僕也何翅管中窺。
豈有脩竹真可款，曷不宿霧及早披。
來詩賡酬特未已，追逐登臨隨所之。
次才叔和龔司令九日韻
作者：許及之
朝代：宋

滿院西風把菊天，官身閒暇亦悠然。
恍思杜老浮舟日，絕勝彭城戲馬年。
豈待白衣開笑口，不妨烏帽庇華顛。
却愁明發還多事，詩在龍山落照邊。
次木伯初蠟梅三絕·其一
作者：許及之
朝代：宋

格韻評量故是梅，採薪叢裏凍花開。
蜂衙不逐飄零盡，真似天工蠟綴來。
次木伯初蠟梅三絕·其三
作者：許及之
朝代：宋

氣稟中央色自莊，丹心展盡只輸香。
自知不結和羹實，合作山家澹泊裝。
次木伯初蠟梅三絕·其二
作者：許及之
朝代：宋

蜂薰脾蜜麝薰臍，香染薔薇色染梔。
大似幽蘭懷隠操，有心聞處得香遲。
次潘茂和韻
作者：許及之
朝代：宋

久向竹林聞小阮，恨無此客豈無氈。
文章未可爲餘事，子弟何妨自太鮮。
老去懶兼衰作病，傳來詩與月俱圓。
瓣香合爲牀頭易，笞鳳鞭鸞不是仙。
次王宣甫韻
作者：許及之
朝代：宋

一春無計接茵憑，野草閒花漫自榮。
留得小欄紅藥在，待看新徑綠陰成。
亦憐酒醆疎談柄，肯寄詩筒督課程。
多病感君勤問勞，肱三折後萬緣輕。
次王宣甫題媚川圖韻
作者：許及之
朝代：宋

底須屏障寫天吳，絕境橫前與畫俱。
兩塔屹波流不去，千帆破浪遠如無。
空明水月光爭媚，開闔雲山妙莫摹。
扁榜首蒙摩詰句，小亭從此有詩圖。
次諫長韻·其一
作者：許及之
朝代：宋

繚垣虛晝靜沉沉，兩行槐陰一徑深。
細雨入簾供洪溽，清談參坐共蕭森。
柳邊花底隨官事，綠暗紅稀惜壯心。
正以頭風無藉在，詩翁佳句敵陳琳。
次諫長韻·其二
作者：許及之
朝代：宋

簷溜涓涓響澗涔，濕飛蝴蝶見深深。
乳鴉雛雀自酬答，老柳古槐惟蔚森。
同省三人慙未至，許身一字愧初心。
妤風隔院動修竹，隨意題詩傾碧琳。
次諫長韻贈嚴處士
作者：許及之
朝代：宋

鳶在青天魚在川，馬牛誰絡更誰穿。
過求敢問君平卜，只問皇家一統年。
次轉庵九日韻
作者：許及之
朝代：宋

窗前白白黄黄菊，門外疎疎短短籬。
擇勝任從追賞日，有年即是太平時。
呼鷹戲馬人千古，綴席浮舟酒一巵。
五百年間張翰句，風流猶待謫仙詩。
次轉庵寄用坡公賦梅韻
作者：許及之
朝代：宋

一夜酸風驚拉槁，雪壓茅簷欹欲倒。
孰知寒谷自能春，鬭坼瓊枝故相惱。
兩年舊隠住容成，耐冷衝寒起常早。
透窗疎影眠未佳，擁被孤吟詩易好。
別來問訊迥相忘，養就苔文從不埽。
詩人云遠歲云暮，自插一枝憐鬢老。
孤山在望不可到，惆悵餘香委芳草。
誰邀配食水仙人，長笛橫吹倚蒼昊。
次轉庵榴花韻
作者：許及之
朝代：宋

良辰競渡常傴指，愛花頌花奚謗毀。
年年五月見紅榴，重著賜衣憐杜甫。
佳節有名名不去，閲甫逢辰何自苦。
薄俗傳訛成力競，作戲輕生爲酒使。
惆悵劉郎擊節詞，招屈亭前但流水。
明當鍊鏡非常規，我輩持觴寧越矩。
只爲榴花飲亦佳，况是轉庵吟入髓。
浮花浪蕊竟何爲，穠艷芳心誠可喜。
不應寂寞負澄鮮，同社聯翩須記取。
相期竟到無何鄉，徙倚更約憑虛子。
次轉庵用坡公韻併簡洪樗野
作者：許及之
朝代：宋

短日驅馳駒一罅，百刻六旬分卜夜。
殘年餘力秉燭吟，所冀二中并四下。
敢多奇疾希盧扁，祇是寒溫隨補瀉。
轉庵著眼從昔高，伯仲古人相匹亞。
細哦纖巧天許覷，硬語崚嶒神所借。
窠臼已脫卑晉宋，真淳更擬出陶謝。
近驚樗野輕千里，遠自鄱陽踰百舍。
舉似詩家說中蜜，更引禪宗談倒蔗。
老父病後已云怯，餘子聽詩應轉怕。
那令勉繼坡公韻，預恐難逃灌夫駡。
次轉庵聖花韻
作者：許及之
朝代：宋

轉庵詩三昧，仍嗜書八法。
寫出金彈句，可翫不可狎。
近觀聖花作，險若君獨壓。
壯如錢塘潮，清若苕溪霅。
僚丸同妙手，痀蜩真脫甲。
庖刀方奏砉，郢風復運霎。
文章特小技，聖處奚假插。
得趣堪獻佛，高吟岸烏帢。
達者越拘攣，迷者泥檢柙。
豈知造化機，目擊不容眨。
衮衮萬馬奔，翼翼兩攻夾。
靈根有變通，時雨自浹洽。
意輕秦趙璧，價重蒲葵箑。
記舟何用痕，印錢偶因掐。
於道得達尊，問鼎不問郟。
次轉庵韻·其一
作者：許及之
朝代：宋

節中期樂事，座上欠嘉賓。
雨帽何妨濕，雲山自带顰。
午晴開喜色，歸月入懷新。
有菊皆重九，無須更卜辰。
次轉庵韻·其二
作者：許及之
朝代：宋

有約惟真率，相忘任主賓。
拒霜方送喜，疎柳不爭顰。
近復關原舊，頻看邸報新。
吾儕何幸甚，投老得逢辰。
次陳伯壽分韻得者字
作者：許及之
朝代：宋

南浦家庖亦烟火，何事胸中太瀟灑。
少提筆力老更堅，不信昏金徒巧瓦。
一官姑混錄錄中，三生豈是悠悠者。
秋鐙夜課阿戎讀，高築詩壇潔蓮社。
人傳繡口仍錦心，我詫瓊杯并玉斝。
阿戎官學兩俱長，金固在鎔非躍冶。
轉庵忽傳分韻作，咳唾珠璣來筆下。
挽回巫峽使倒流，快注銀河見高瀉。
敢陪驛騎策疲駑，絕喜風檣追陣馬。
愛詩未足老猶貪，染指更嘗猶靳舍。
祇慚狗尾聊續貂，安得曲終成奏雅。
吟哦未了忽開予，擬約憑高共紓寫。
次韻仲歸漁父
作者：許及之
朝代：宋

風靜波恬沒是非，雨蓑烟笠當冠衣。
移將蘭棹垂綸去，釣得金鱗带月歸。
到處茅柴賒可準，有時蓴菜滑仍肥。
旁人道是忘機叟，到底從來不識機。
次韻仲歸病中垂問
作者：許及之
朝代：宋

痼疾多年久一翁，醫方驗後自難功。
已慙兀者猶尊足，敢企泠然欲御風。
覓句未能生處熟，論交正要苦辭攻。
憑君莫話沙堤事，此語終諛不是公。
次韻仲歸觀弈
作者：許及之
朝代：宋

綠陰晝靜熟觀棋，橫出寧分正與奇。
要處不容留活眼，忙時翻笑斂愁眉。
手談大似銜枚戰，坐隠幾同過枕師。
著罷了然無勝負，機心却許白鷗知。
次韻何起巖喜雨
作者：許及之
朝代：宋

龜坼高田畦渴雨，何取尸臣守茲土。
抽毫擢髮控深衷，羽衣拜章夜當午。
天門岧嶢洞九重，玉几哀矜迥三拊。
守臣有罪固合誅，農夫在勤亦良苦。
去年旱荒有積倉，今年饑歉將空庾。
通宵灑潤祇若絲，明發屯雲儼安堵。
初驚大點來莫當，俄即翻盆流孰禦。
舊雨相過憶去年，坐視排簷亦如許。
我慚歷歷洗心源，君喜津津見眉宇。
瑰章傑句助歡呼，石燕商羊俱鼓舞。
急須似吸舉深杯，莫負如澠寫甘{浢寸}。
次韻劉參議喜得雪
作者：許及之
朝代：宋

勒回羲馭感蒼蒼，醖釀風威鑠夜缸。
才喜篩寒初集霰，已憐灑急正聞窗。
忘年有約將尋戴，好語先施合拜龐。
不惜登臨矜共賞，萬妃正舞玉幡幢。
次韻劉孝若二首·其一
作者：許及之
朝代：宋

每思忝竊長知愧，何有行藏可待明。
壯不如人祇錄錄，老將及耄更平平。
故交契予情文厚，佳句馳來格律清。
擬策疲駑追逸步，却愁重趼趣脩程。
次韻劉孝若二首·其二
作者：許及之
朝代：宋

宜男草長欲忘憂，含笑花開却似羞。
轉蕙有風凉意動，重梅過雨漲痕留。
幽閒歲月難消受，香火朝昏未答酬。
珍重友朋相慰藉，鼎來賡和得因由。
次韻古梅二首·其一
作者：許及之
朝代：宋

綠苔枝上玉疎疎，折贈詩人意不孤。
惱殺渠儂歸未得，梅坡千樹有如無。
次韻古梅二首·其二
作者：許及之
朝代：宋

玉鑑堂前迹已疎，殘香應伴鶴聲孤。
郎潜桂隠身藏却，新爲梅花著句無。
次韻吳季行秋懷
作者：許及之
朝代：宋

彈冠驚野馬，束带響吳鈎。
意遠秋多思，詩清語過愁。
君當儀省戶，我合老林丘。
何日苕溪上，相從不繫舟。
次韻呈支茂先賢良
作者：許及之
朝代：宋

烟蓑不盡四山青，古道長將古意評。
辟穀久知疎藥裹，纂言今見滿書檠。
堯年請祝新拋隠，宋範爭抄近薦名。
聖世埋光那可得，清臺恰奏少微明。
次韻周畏知用南軒聞說城東梅十里句爲韻六言七首·其一
作者：許及之
朝代：宋

湘西山亦既見，城東梅所未聞。
急須盍簪共賞，可惜委地餘芬。
次韻周畏知用南軒聞說城東梅十里句爲韻六言七首·其七
作者：許及之
朝代：宋

行歌已聞落梅，寡和猶傳下里。
好步故難卒行，迅雷那及掩耳。
次韻周畏知用南軒聞說城東梅十里句爲韻六言七首·其三
作者：許及之
朝代：宋

故人馳一枝使，詩翁築五言城。
須邀從事入幕，休喚孔方作兄。
次韻周畏知用南軒聞說城東梅十里句爲韻六言七首·其二
作者：許及之
朝代：宋

廣平心腸鐵石，姑射肌膚冰雪。
共令索笑求詩，未免嬰情駕說。
次韻周畏知用南軒聞說城東梅十里句爲韻六言七首·其五
作者：許及之
朝代：宋

意了無東閣興，句不到西湖梅。
非公安得聞此，欲往何其快哉。
次韻周畏知用南軒聞說城東梅十里句爲韻六言七首·其六
作者：許及之
朝代：宋

松逕晴泥欲乾，茅簷宿雪猶濕。
滿枝空懷杜二，夜誦誰德計十。
次韻周畏知用南軒聞說城東梅十里句爲韻六言七首·其四
作者：許及之
朝代：宋

夢蝶驅除枕上，驚鴻約略牆東。
石裂巖前積雪，角咽城頭曉風。
次韻孝若謝報謁二首·其一
作者：許及之
朝代：宋

訪舊論交憶斷金，閉門宣想日高吟。
應思后牧長回首，更學陰何苦用心。
顧我自知經世淺，如君何苦愛人深。
相逢休說東山話，已覺昨非猶至今。
次韻孝若謝報謁二首·其二
作者：許及之
朝代：宋

如懸夜雨潤冬晴，菜本朝來翠浪平。
菊老容成宜退聽，梅開真愛欲相迎。
擁爐靜坐心非想，把筆題詩思過清。
寫寄城西老朋友，數能過訪不無名。
次韻宣甫約元宵入城不至
作者：許及之
朝代：宋

春已兼旬未脫綿，積陰頓掃柳條烟。
兒童戲放摶風鴿，老子惟看跕水鳶。
剪綵試燈新樂事，逢場作戲舊豐年。
詩翁不離陶溪隠，可是公房戀屋仙。
次韻居甫六絕句·其一
作者：許及之
朝代：宋

君家城市儼山家，翠竹疎松靚物華。
月桂似知新有句，封姨恰獻旋開花。
次韻居甫六絕句·其三
作者：許及之
朝代：宋

際天空翠滴人衣，拍岸波紋泛渺瀰。
有意雨聲停白晝，無端草色上朱扉。
次韻居甫六絕句·其二
作者：許及之
朝代：宋

自入春來少見晴，雨愁花思共冥冥。
浮紅吹却渾閒事，正要秧鍼出水青。
次韻居甫六絕句·其五
作者：許及之
朝代：宋

夕陽綻處動歸舟，照眼明邊是白鷗。
只聽前湖歌欵乃，不知風雨轉船頭。
次韻居甫六絕句·其六
作者：許及之
朝代：宋

西湖弭棹曲廊腰，休憶長橋復斷橋。
隨意吾鄉度寒食，登臨不費酒旗招。
次韻居甫六絕句·其四
作者：許及之
朝代：宋

雨飛蝴蝶盡爭高，映水垂楊拂小橋。
乍覺烟村風景別，突看林外出緗桃。
次韻常之五日禁競渡
作者：許及之
朝代：宋

仍年此足爲吾病，舉世誰人似我閒。
思遠樓前重禁渡，容成洞裏獨看山。
交游雨絕梅還溽，賡倡星分稿自刪。
頼有松廬相慰藉，新篇時復到榆關。
次韻常之松廬有感
作者：許及之
朝代：宋

年少愛節序，老大感歲時。
亦知夜漏短，自喜晝景遲。
懷人笏頻拄，矯首帽屢欹。
至情何慘愴，同氣相因依。
君家說大難，心胸縕多奇。
永歡思伐木，長歌倚式微。
眷言無鴈地，渴想前鴻俱。
一別如昨日，二年忽今茲。
數傳龜組解，備著鱸風詞。
寒鄉少瑞應，遠覽期長離。
解纜辭江皋，反袂接水湄。
無從猶出涕，有弟應垂洟。
今見松廬作，可勝薤露悲。
憐君抱苦節，愛兄見哀詩。
無復逝水向，當有高山知。
老慚無領解，久約同襟期。
勉和吹箎章，聊慰深長思。
次韻常之歲晚督才叔詩課
作者：許及之
朝代：宋

流年舍我疾於飛，受歲於予孰敢違。
有愧淵明新覺是，自憐伯玉舊知非。
盍簪烈炬昏騎馬，博簺相歡夜倒衣。
豈復少年豪氣事，詩壇聊爲解堅圍。
次韻常之用前人韻賦梅花十絕·其一
作者：許及之
朝代：宋

老來爲圃萬緣輕，一見梅花眼倍明。
所恨平生無句眼，其如相與有詩情。
次韻常之用前人韻賦梅花十絕·其一〇
作者：許及之
朝代：宋

桃縱夭夭杏縱繁，衰翁其奈眼尤寒。
自知不是尋芳伴，且把寒枝子細看。
次韻常之用前人韻賦梅花十絕·其七
作者：許及之
朝代：宋

未點蒼苔已點衣，遽辭脩竹翠相依。
若教笛怨歌催盡，寧受風吹雨打稀。
次韻常之用前人韻賦梅花十絕·其三
作者：許及之
朝代：宋

風靜得香多醖藉，雪殘觀色轉精神。
不教翠竹疎松畔，清殺天寒日暮人。
次韻常之用前人韻賦梅花十絕·其九
作者：許及之
朝代：宋

臘雪溶溶斷送冬，明朝波面受春風。
北園幾樹紅苞坼，只合吹將酒盞中。
次韻常之用前人韻賦梅花十絕·其二
作者：許及之
朝代：宋

淵明豈獨愛東籬，便愛東籬亦匪私。
耐雪耐霜同臭味，佳花尤愛夾花枝。
次韻常之用前人韻賦梅花十絕·其五
作者：許及之
朝代：宋

每愛孤山靜思凝，歲寒不脫柏青青。
暗中參得橫斜趣，不費陶潜影答形。
次韻常之用前人韻賦梅花十絕·其八
作者：許及之
朝代：宋

浮玉飄香別緒多，緩流溪水浸銅柯。
先春有意春無意，春奈千紅百紫何。
次韻常之用前人韻賦梅花十絕·其六
作者：許及之
朝代：宋

玉川清苦更清狂，一夜相思不可當。
解道是君看亦好，不然白地斷人腸。
次韻常之用前人韻賦梅花十絕·其四
作者：許及之
朝代：宋

拙速誠難語巧遲，誰知先進野人爲。
絕憐飯顆山頭老，江路聞香有喜詞。
次韻常之秋日郊居十首·其一
作者：許及之
朝代：宋

秋日郊居好，風光屬散人。
雍容觀物化，瀟灑任天真。
菊好芙投老，楊疎柳效顰。
飛翻看兩蝶，喜得自由身。
次韻常之秋日郊居十首·其一〇
作者：許及之
朝代：宋

覓句無新語，懷人有故情。
歸音蘇酒渴，詩法釀秋清。
近種芙蓉發，低鋪錦繡成。
雖賒新甕熟，臘醖待同傾。
次韻常之秋日郊居十首·其七
作者：許及之
朝代：宋

學閫難優入，詩堂僅許升。
百年從皓首，一醆愛秋燈。
次第掛冠老，晨昏有髮僧。
未能逃兀兀，祇欲任騰騰。
次韻常之秋日郊居十首·其三
作者：許及之
朝代：宋

年光本尅期，秋閏似移時。
斷鴈餘新綆，殘蟬泥舊枝。
黄華隨露展，烏帽受風欹。
預有登高興，秋風入夢思。
次韻常之秋日郊居十首·其九
作者：許及之
朝代：宋

詩分緣稼穡，別墅故人多。
又過中秋閏，無如明月何。
違離增寂寞，衰病廢吟哦。
十首撩人甚，重翻古井波。
次韻常之秋日郊居十首·其二
作者：許及之
朝代：宋

田里逢年歲，江山浄物華。
栖糧供野雀，輸賦答官蛙。
觳觫眠穰圃，龍鍾卧酒家。
不須聽擊壤，平世此何加。
次韻常之秋日郊居十首·其五
作者：許及之
朝代：宋

寄種儕孫稻，株株欲競齊。
年豐催釀螘，夜半想聞雞。
野老同杯酌，忘形絕町畦。
雖無花泛水，終恐世人迷。
次韻常之秋日郊居十首·其八
作者：許及之
朝代：宋

龍翔江上水，萬折只朝宗。
依倚惟危檻，扶持有短笻。
秋山成自獻，落日爲誰容。
臨眺餘嘉菊，重陽酒自供。
次韻常之秋日郊居十首·其六
作者：許及之
朝代：宋

涉世味何疎，師心道與俱。
古風詩入律，遠景句成圖。
一語中標的，千篇徒囁嚅。
秋光照軒豁，我輩未囚拘。
次韻常之秋日郊居十首·其四
作者：許及之
朝代：宋

窮巷家何隘，秋郊景自舒。
草塗飛蚱蜢，蓼岸點舂鋤。
蝦菜通潮信，魚蒲傍海居。
飯廉稱柳市，別業計非疎。
次韻廖端叟求墨
作者：許及之
朝代：宋

憶昨同舍時，愛子志尚堅。
研窮非口耳，點勘分烏焉。
讀聲鏘金石，筆思湧漪漣。
合并幾寒暑，分散如雲烟。
家雖才咫尺，見且無夤緣。
甥館聞徙居，我屋欣接椽。
乃以隨吏鞅，而歎抱遺編。
嗟哉燕鴻隔，漫爾夔蚿憐。
三年閲黄榜，萬選遺青錢。
祇擅文場聲，不上吏部銓。
儒冠未爲誤，洛誦方流傳。
夏果煩送似，唐律仍燦然。
爲墨貽古作，如珠出深淵。
書生均老醜，嗜好相後先。
亦有大禹圭，未許蒲氏賢。
何惜遺久交，相得真忘年。
久知鐵爲研，更以心自鞭。
矧古傳毛穎，端合遺陳玄。
落筆看餘萬，斗酒須十千。
雖無蘭亭繭，願助韋郎牋。
古今一俛仰，人墨相磨研。
有無要相通，唱和聊成篇。
我今闢三徑，門開西一偏。
已過中秋月，皆爲晚凉天。
何妨對花下，取笑同樽前。
第慚葵衛足，欲愈猶聯拳。
次韻廣文賀太守祈雨感應
作者：許及之
朝代：宋

天上爲霖正玉衡，農家占雨驗書檠。
黄堂懇惻煩精禱，綠野歡呼得遍耕。
束晳未遊猶要雨，蘇端好過莫教晴。
廣文飯足渾閒事，吉語時聞更動情。
次韻廣文鎖試出院寄似
作者：許及之
朝代：宋

校文花事過，無句到蒼苔。
芍藥翻新砌，酴醾浸古罍。
竹枝歌喚起，春草夢驚回。
亦許山中老，相容和朅來。
次韻德久
作者：許及之
朝代：宋

熟闚齊物論，懶賦畔牢愁。
浮世夢槐國，虛名種橘侯。
有身俱有患，無累即無求。
不啻如今足，何如取次休。
次韻德久舟行阻風
作者：許及之
朝代：宋

昨日顛風鳥雀喧，牽夫寸步不能前。
今朝收纜張帆坐，世事乘除只偶然。
次韻德友惠黄雀
作者：許及之
朝代：宋

興來把酒杯，徑欲連臺拗。
聊用資吟哦，豈謂貪醉飽。
晨起秋思清，茶罷詩腸攪。
筠齋佇遠思，詩筩馳速巧。
餉我晚田雀，如鷹初脫爪。
惠我長城句，如棟畧無橈。
雀命雖甚微，饑驅亦良撓。
何異不農耕，而乃竊祿稍。
哦詩思陶謝，論交懷管鮑。
只消寄詩篇，斷不厭煎炒。
次韻才叔九日家宴阻訪媚川
作者：許及之
朝代：宋

一秋天氣屬吟家，九日風光愛物華。
對婦舉杯勝俗客，逢辰得酒值黄花。
大難富有成糜季，小異誰知落帽嘉。
獨坐媚川空悵望，半蟾分挂夕陽斜。
次韻才叔分韻得七字
作者：許及之
朝代：宋

竹院主人新築室，涓吉上梁辰取乙。
鳩工度材合忙冗，分韻題詩能暇逸。
獨憐久不到容成，片語全無課秋律。
自傷病足轉拘攣，不復拋磚爲倡率。
轉庵忽傳七字作，頓埽陳言洗凡質。
剩喜金風入詩思，定挽銀河洗吟筆。
鼓宮宮動妙入神，上醫醫國愈吾疾。
聯翩急埽煩寄似，已負今年七月七。
次韻才叔初春絕句·其一
作者：許及之
朝代：宋

柳眼雖舒未展眉，逗寒陰雨故逶遲。
潘郎袖却春風手，正想經營得句時。
次韻才叔初春絕句·其二
作者：許及之
朝代：宋

带圍過膝杖過眉，曲廡尋詩得步遲。
舊日春風應笑我，鬢邊殘雪沒消時。
次韻才叔和陳大用七夕絕句·其一
作者：許及之
朝代：宋

百兩新迎碧漢車，半奩舊照古銅磨。
蟾虧既望圓時數，鵲別經年恨處多。
次韻才叔和陳大用七夕絕句·其三
作者：許及之
朝代：宋

寧少公榮莫少車，良辰僧坐笑磚磨。
詩翁不至惟詩至，好句雖多恨亦多。
次韻才叔和陳大用七夕絕句·其二
作者：許及之
朝代：宋

小說無端漫五車，流傳繆處盍刊磨。
杜陵堪笑還堪惜，吟到佳期奏雅多。
次韻才叔和陳大用七夕絕句·其四
作者：許及之
朝代：宋

入秋逢節重星車，今閏中秋有折磨。
夜夜銀河映牛女，稍凉相過望君多。
次韻才叔屠蘇絕句
作者：許及之
朝代：宋

底須却鬼寫臺符，一盞侵晨不可無。
老覺東坡翻倒置，奚爲後我酌屠蘇。
次韻才叔聞笛試燈二絕·其一
作者：許及之
朝代：宋

疊石爲山漫崛奇，玉峰欣對似相知。
梅梢頂上吹霜笛，却惜流香過別池。
次韻才叔聞笛試燈二絕·其二
作者：許及之
朝代：宋

相逢一笑即銜杯，梅與詩懷得共開。
但有燈光并月色，不須元夕始重來。
次韻才叔賦菊屏
作者：許及之
朝代：宋

賓主鐺坐成三丁，以菊分題君得屏。
兩屏夾立君中坐，君其吉兆當屏星。
化工開花等兒戲，園子結花象物形。
宗英乘船正蕩漾，而我對塔方岧亭。
人幸似花同臭味，花亦與人共芳馨。
菊潭之水明且清，楚畹之英駐而齡。
細思杜老看誰健，爭似劉伶終不醒。
男兒聞健且飲酒，良辰莫作癡凍蠅。
次韻拔葵亭
作者：許及之
朝代：宋

拔葵固佳節，灌園寧素餐。
公歸客無歸，長鋏且莫彈。
次韻方叔媚川圖亭上觀芙蓉
作者：許及之
朝代：宋

篩霞擘錦炫晴空，碧玉芙蓉晚更紅。
只道商秋爲素景，也教春色艷秋風。
次韻書懷
作者：許及之
朝代：宋

世味真嚼蠟，閒趣覺雋永。
閉門讀舊書，拓牖豁微冏。
闚道忘一斑，反身得三省。
佳人不可招，妙處誰與領。
未刖聊晨門，已獻那泣郢。
向來真左計，只合事幽屏。
感君汪洋陂，洗我榮辱境。
逢原得新功，餘潤及古井。
筆端有轆轤，句法見馳騁。
梅花動鄉思，霜風吹鬢影。
言歸日在念，未策心已警。
咫尺看白雲，祇隔馮公嶺。
次韻木伯初秋蘭·其一
作者：許及之
朝代：宋

堪嗟堪惜是懷沙，占得秋蘭作楚花。
世莫我知方自足，底將逝水送韶華。
次韻木伯初秋蘭·其三
作者：許及之
朝代：宋

萬蕊千葩角富豪，秋蘭無處却爲高。
蚤知捷徑終南是，招隠當時不入騷。
次韻木伯初秋蘭·其二
作者：許及之
朝代：宋

芳潔清幽隠操中，蘭兮消得小山叢。
略無醖藉惟岩桂，滿院秋香一樹風。
次韻木縕之題挹爽書院
作者：許及之
朝代：宋

歲月多歧路，生涯幾短亭。
歸來故人眼，相對舊時青。
詩带烟霞寄，園知杖屨經。
預愁逃社去，湖外渺滄溟。
次韻毛漳州遣价爲壽二首·其一
作者：許及之
朝代：宋

漳州遠爲故人東，問訊深憐臭味同。
喜可寒冬耕灞滻，吟堪小麥熟崆峒。
賤生已覺年駸暮，遠祝應難日再中。
願老洞霄香火吏，餘齡猶得效呼嵩。
次韻毛漳州遣价爲壽二首·其二
作者：許及之
朝代：宋

充位無功得放歸，淵明若在恥吾師。
舊交動色知毛檄，故里分甘到董帷。
顧我已淪訶譴域，如君合建太平基。
競傳報政趨嚴召，遠業真堪濟此時。
次韻洪萃之太社真率之集三首·其一
作者：許及之
朝代：宋

疇昔三洪並，聲名四海知。
靈光一老在，鸑鷟九成儀。
近有同朝喜，今無遠室思。
雙瞻最良譽，合瑞聖明時。
次韻洪萃之太社真率之集三首·其三
作者：許及之
朝代：宋

詩翁甘獨殿，我輩豈其班。
爝火自不息，斤風祇似閒。
秋容蟾桂裏，歸夢雁芙間。
物理因詩悟，新來豹一斑。
次韻洪萃之太社真率之集三首·其二
作者：許及之
朝代：宋

鼎來那有說，鐺坐太無譁。
擊缶聊三奏，吹壎信一家。
勸時幾禮醵，真率勝籩加。
老愧詩無律，新篇極歎嗟。
次韻湘西許老
作者：許及之
朝代：宋

困倚床頭未當癡，結廬取次不塗茨。
常留真火添丹竈，任使清霜上兩眉。
入市有錢時施藥，還家無藁自吟詩。
不因乘興來過我，老子姓名誰得知。
次韻滕丞以古風爲贄
作者：許及之
朝代：宋

松柏覆高岡，根株滲七澤。
雪霜有古今，柯葉無改易。
上干青雲霄，下庇神龍宅。
噦噦朝陽鳴，杳杳逢堵跡。
五色絢文章，八音諧金石。
羣飛競婆娑，爭附第充斥。
匠石既罕遇，社櫟顧何益。
伶倫不雌雄，嶰竹雜螻蟈。
藍田驚世瑞，造物等兒劇。
昨曾闚斕斑，今猶眩朱碧。
居然獲徑寸，幾欲按三尺。
久之置懷袖，尚爾賒踧踖。
姑憑副墨子，往備庚桑役。
次韻潘德久借居西湖張氏園詩
作者：許及之
朝代：宋

竹居元爲竹，聞借箒湖陰。
齊物千言就，巢枝一徑深。
嵐光開句眼，虛籟試禪心。
賡得西湖詠，何須更姓林。
次韻王宣甫
作者：許及之
朝代：宋

佳句馳來合斬關，家童豈得嫉渠頑。
好懷偶苦催租至，厚意虛教垂橐還。
近社賡酬幾寂寞，舊詩塗改厪爛斑。
轉庵方示維摩病，猶望崇齋大小山。
次韻王宣甫催梅
作者：許及之
朝代：宋

摇落驅馳自歲年，今年慙愧得身安。
小園亦有先春意，短思惟知著句難。
看水看山從昔好，愛風愛雪待今寒。
故人遠寄催梅作，喚起新愁有萬端。
次韻王宣甫催梅
作者：許及之
朝代：宋

犯寒時訪歲寒姿，經閏何緣却後期。
珍重故人勤問訊，剪裁新意作催詩。
一陽潛與飛灰動，九奏深憑畫角吹。
莫遣詩筩成斷絕，日來頻爲起愁思。
次韻王宣甫秋夜書懷
作者：許及之
朝代：宋

靜聽高梧落甃聲，遥聞叢雀轉秋更。
星隨斗極看時改，露濕天河徹底清。
老去心情惟藥裹，病蘇燈火愜書檠。
故人忽起關河思，觸撥深愁怒癭生。
次韻王宣甫謝筆
作者：許及之
朝代：宋

筆冢前頭幾泣魚，筆耕無獲匪才疎。
寄將毛穎煩爲傳，恰值虞卿正著書。
千兔難酬終送似，兩家託契更誰如。
詞章老去輸豪放，瓊玉從君要珮琚。
次韻甄念八丈監簿詩
作者：許及之
朝代：宋

憶昔忘年舊，惟公不我遺。
分携頻問訊，握手屢哦詩。
塵世千年夢，仙家一局棋。
得閒聞健好，振古只如茲。
次韻留守劉觀文鹿鳴之什
作者：許及之
朝代：宋

一時天府姓名登，三載文翁禮俗型。
已著衮衣親勸駕，更施燕席共談經。
杏園路逐三春暖，星漢槎通八月靈。
聖策若詢黄髮老，爲言輕重繫朝廷。
次韻監簿弟惠烏髭藥有詩
作者：許及之
朝代：宋

漆城容可爲蔭室，髮白何由黑於漆。
但聞拔白成斑句，安得反老還童術。
嗟予同氣仍同心，憐我年侵雪更侵。
爾年少我尚餘紀，我髮縱禿當投簪。
頂如赤壺已無二，君有良方誠已試。
正使緇鬢猶能華，未免種鬚逢見戲。
我髮非病心合醫，心白髮白無已時。
欲將心來煩汝黑，且圖百問百不知。
次韻盧康伯別家塾後示惠二詩·其一
作者：許及之
朝代：宋

投老投閒袖久通，何妨搔首鬢如蓬。
故人索我形骸外，春事開予笑語中。
別去未幾情似闊，詩成倏至福何洪。
倦從遠役寧株守，人訝相從臭味同。
次韻盧康伯別家塾後示惠二詩·其二
作者：許及之
朝代：宋

如君摸索不難知，匡鼎來時解說詩。
莫作瓜分甜後蒂，已拚樗散鬢成絲。
聞閒歲月壺中永，取靜光陰隙外馳。
莫道廣文心似鐵，知心猶有賦梅詩。
次韻盧次夔直學投贈二首盧之父有師法方訓長孫鑄而次夔近繹子屈致教參孫發蒙·其一
作者：許及之
朝代：宋

大難過訪憶曾酬，謁入徒慙刺字留。
惠我新詩堪照夜，喜君逸氣正橫秋。
時哉好去陳三策，老者那能畫一籌。
暇日太丘如共款，忘炊肯更作糜不。
次韻盧次夔直學投贈二首盧之父有師法方訓長孫鑄而次夔近繹子屈致教參孫發蒙·其二
作者：許及之
朝代：宋

老眼青燈字字愁，猶能宅勝復棲幽。
要追野叟田夫輩，願作漁鄉橘里侯。
蚤取科名辭舉業，來陪散吏入詩流。
小孫勤苦童蒙訓，未解知名杜若洲。
次韻石謙伯山居
作者：許及之
朝代：宋

地僻人爲勝，居閒樂自知。
書聲山響亮，琴韻水逶遲。
爲藥藤修架，因花槿結籬。
藍田冷松竹，那得久怡怡。
次韻程判院喜雪
作者：許及之
朝代：宋

帝心端與天心合，務本先農斥浮末。
冬溫禱雪響交孚，急霰先聲如撒潑。
獻花女兒弄璿璣，剪裁楚水煩湘妃。
東郭先生不敢出，南枝烏鵲空驚飛。
高卧從教深沒屋，此是天工真雨粟。
但願四海大有年，無田可耕寧己獨。
詩翁愛日親年高，時時夢裏見三刀。
男兒盍洎千鍾養，蹴踏起舞聽鷄號。
勳業欺人頭易雪，化工於汝難私燮。
滿酌長歌白雪吟，下里陽春詎有別。
次韻程判院春日
作者：許及之
朝代：宋

催得冬殘是野梅，依然春傍柳邊回。
不知鬢影星星去，只道年光恰恰來。
喜爲農占秋有廩，懶于僧問劫經灰。
歷頭且復從今數，笑口都能幾度開。
次韻章君濟黄元章二廣文種竹建康學宮
作者：許及之
朝代：宋

城雲一塢碧雲深，亦許分青到泮林。
移去檢書涓醉日，種來挾策較分陰。
細看直節難教改，設有繁霜不受侵。
二妙育才如此竹，惜無健筆與長吟。
次韻胡伯暉喜王簿移梅
作者：許及之
朝代：宋

水南梅花光似雪，撲地香風噴鼻裂。
詩人不來歲華晚，寂寞巖扃那忍折。
一朝移向凌風前，雕欄碧甃生寒烟。
聘以新詩壽芳酒，洗空遺恨春濺濺。
住山多時識幽潔，行到臺邊忽凄咽。
故園萼綠正相思，冷却東皋半犁鐵。
次韻臨川傅簿經過道舊之什
作者：許及之
朝代：宋

傾蓋臨川卜再逢，歲華飄忽老秋風。
汗顔何補千人聚，過眼還驚萬馬空。
今子所淹棲棘地，曩余曾掌采芹宮。
種松已長煩公問，梁棟如今中未中。
次韻葉德友苦熱吟
作者：許及之
朝代：宋

避暑本無法，有法心可移。
達尊迫人事，盛服嚴天威。
六月厲戈甲，百鍊親鑪錘。
前驅上峻坂，後鞭禁長吁。
正午萬竈增，尅晷千夫炊。
轅門待排結，軍令無徐舒。
陸渾救急燎，欒巴稽噀霏。
期以片時滅，不許一草萎。
醲賞激勇往，畢力爭忘疲。
不計揮汗雨，寧思濯風漪。
當其用力所，豈復知熱時。
萬事心地存，百夫火宅馳。
四時更代謝，二至爭愆逾。
積陰理必復，大夏陽常居。
及此當歊赩，豈得懷鬰紆。
杜願踏層冰，幾欲投清池。
韓思坐深甑，爲說亦豈疎。
極知隸元氣，孰與逃象滋。
聊用供嘲咏，且以相戲娛。
吾儕幸安適，家食饕委蛇。
念彼方熱耘，焉能思逃虛。
靜勝昔人心，屢空斯晏如。
况予負深譴，省咎闔重扉。
友朋相急難，往復通有無。
每懷子葉子，久與期襟期。
有此苦熱吟，句韻兩崛奇。
次韻薛奉常以詩送瑞荷花并圖而花與圖俱不至·其一
作者：許及之
朝代：宋

並目蓮房併根藕，流傳樂府已稀奇。
平分葉葉紅兼白，絕憶公家瑞綠漪。
次韻薛奉常以詩送瑞荷花并圖而花與圖俱不至·其二
作者：許及之
朝代：宋

昨夢前塵假合來，刻舟求劍記蓮栽。
花圖詩卷聞烏有，猶望荷花舊處開。
次韻薛奉常清凉山靈潭寒瀑二絕句·其一
作者：許及之
朝代：宋

清凉山中冷難宅，中有靈淵人莫測。
劃開神祕奉常君，萬丈寒泉貯穹壁。
次韻薛奉常清凉山靈潭寒瀑二絕句·其二
作者：許及之
朝代：宋

田家要雨隨即雨，豈識潛珍在中止。
霏微不絕自成霖，萬古禾頭不生耳。
次韻薛子明由羅浮登富覽
作者：許及之
朝代：宋

羅浮映掛綵，富覽游茲亭。
地非南海嶠，山結北斗城。
雙鼇插奔瀾，萬峯若屯營。
往復信潮汐，日夜歸滄溟。
沙漲陵谷移，水落洲渚橫。
謝客紓目力，郭公參地形。
夫君有心哉，象緯羅中扃。
次韻薛子明賦雪淵寒瀑
作者：許及之
朝代：宋

南山阻且秀，三峯屹而挺。
笙跨夜鶴聲，松納古潭影。
珍潜滃無眹，樵涉深及脛。
星娥閟靈蹤，月卿探幽屏。
同氣想飛霞，相過談倒景。
儻遇蓮葉舟，定自太華井。
次韻蘇伯茂立春日雪
作者：許及之
朝代：宋

從事青州初入幕，子墨梁園新有作。
春工試手欲成妍，滕六蜚英良不惡。
初看到地潤却無，旋喜積威乾更落。
鋪簷羃砌遍匿瑕，壓瘴埋蝗廣求瘼。
藍田種玉夜生苗，吳娃擘繭朝盈箔。
認巢無處疑昏鴉，斂翅有蹤驚瘦鶴。
一庭柳絮漾東風，千樹梨花醉西郭。
犯寒覓句覺詩清，賈勇行杯疑酒薄。
頗煩造物相料理，頓使幽懷渺綿邈。
回看稚子失啼饑，想見田家爾應樂。
次韻袁同年回程見示
作者：許及之
朝代：宋

秋風日日動詩情，人與詩篇一樣清。
歸去星辰添秀潤，經行草木倍精明。
河山未閡功名志，歲月徒催鬢髮生。
送客微言何足錄，便將佳句榻前呈。
次韻袁尚書同年巫山之什
作者：許及之
朝代：宋

我本山澤之臞姿，出處相較黠與癡。
生當浙東巖壑地，閒覺壺中光景遲。
井蛙敢從海若語，鴈蕩斷謂天下奇。
一從天柱想突兀，便覺屏嶂排參差。
盍歸乎來歸未得，今吾非故吾何之。
南官祝融常在望，北征太行長相隨。
幾欲拓開令混一，雖媿力乏猶忘疲。
故人將指鎮巴蜀，大江揚舲張虹旗。
經行先須實古錦，及境方要褰赤帷。
陽侯似知公得句，吳榜自舞山折枝。
有客忽傳巫山高，長安不復紙價低。
陽臺從昔誇詞賦，大夫無乃姑戲嬉。
山川合因雲雨祀，神明何得褻瀆爲。
牽牛織女誇自古，小姑彭郎訛一時。
三復新詩有如此，盡洗遺恨從今茲。
蜀道雖云在天上，政譽巳逐詩聲馳。
世情嚮背南北阮，人物好醜東西施。
願君滄溟恢宇量，聽彼缾罌居井湄。
已爲下戶蠲逋賦，更要全蜀俱信眉。
長安父老久延頸，關外饟餽寬張頤。
寂寞恐有玄尚白，留落得無素染緇。
規橅久矣欣濟濟，民俗定爾臻嘻嘻。
公歸得政公何疑，勿爲風月鎸峨嵋。
歸來要續峿溪頌，已賦中和宣布詩。
次韻解頤叟九日登樓唐律二首·其一
作者：許及之
朝代：宋

詩翁九日獨登樓，悵望當年淺碧洲。
菊徑全稀虛過節，橘鄉無術敢當侯。
漢庭非晚咨良策，邊算於今待遠籌。
曾得合肥家信否，未應胡越可同舟。
次韻解頤叟九日登樓唐律二首·其二
作者：許及之
朝代：宋

規橅器業足資身，合是蘭宮第一人。
風月難兄居半刺，文章經國肯全貧。
身丁近免家家喜，首述長謠句句新。
預卜他時康濟事，定應不負白綸巾。
次韻誠齋寒食日雨中游上天竺·其一
作者：許及之
朝代：宋

詩翁作意與春期，寒食翁來春合知。
不是春工渾忘却，好題詩是雨游時。
次韻誠齋寒食日雨中游上天竺·其一〇
作者：許及之
朝代：宋

布地黄金間碧疏，歸依大士攝心初。
功名骨相元何有，身口業中除得無。
次韻誠齋寒食日雨中游上天竺·其一一
作者：許及之
朝代：宋

晴嵐羃羃水潺潺，歸步花光夾道間。
中竺已游游下竺，冷泉亭畔更登山。
次韻誠齋寒食日雨中游上天竺·其一三
作者：許及之
朝代：宋

不枉皇都九十春，春春行樂有誰貧。
休論舊雨兼新雨，何限今人念昔人。
次韻誠齋寒食日雨中游上天竺·其一二
作者：許及之
朝代：宋

紅滿園亭綠滿郊，愁風愁雨豈天教。
留將畫舫臨湖側，認取青帘出杏梢。
次韻誠齋寒食日雨中游上天竺·其一五
作者：許及之
朝代：宋

明時與物總爲春，樂處陶陶即是真。
勝賞不妨閒信馬，名園莫問屬何人。
次韻誠齋寒食日雨中游上天竺·其一六
作者：許及之
朝代：宋

玉勒金鞍問寶裝，少年有意競春忙。
不妨繫日寬門禁，安得長繩爾許長。
次韻誠齋寒食日雨中游上天竺·其一四
作者：許及之
朝代：宋

詩句纔成雨又催，酬時只倚十分杯。
誠齋筆下詩何數，不祇晴來雨更來。
次韻誠齋寒食日雨中游上天竺·其七
作者：許及之
朝代：宋

山花壓溜水通池，時有幽禽自在飛。
日脚忽隨雲脚露，鐘聲恰與梵聲齊。
次韻誠齋寒食日雨中游上天竺·其三
作者：許及之
朝代：宋

可是前身住寺僧，未經行處恰如曾。
松杉夾徑當前導，莫惜綸巾冒雨行。
次韻誠齋寒食日雨中游上天竺·其九
作者：許及之
朝代：宋

老僧雪頂接霜髭，並日楞嚴手自題。
見得眉間多喜色，定應行處有新詩。
次韻誠齋寒食日雨中游上天竺·其二
作者：許及之
朝代：宋

晴即飛塵雨即泥，乍教泥滑得行遲。
貪看花處籃輿舞，靜得句時流水知。
次韻誠齋寒食日雨中游上天竺·其五
作者：許及之
朝代：宋

天竺精廬晻靄中，籃輿初歇袖初通。
回時管勝來時節，屋角微微轉相風。
次韻誠齋寒食日雨中游上天竺·其八
作者：許及之
朝代：宋

溪流來自寶峯頭，流到欄邊不復流。
拔閘放泉聊戲劇，怒湍平後一齊休。
次韻誠齋寒食日雨中游上天竺·其六
作者：許及之
朝代：宋

不比尋常夢阿連，山中真箇著行纏。
野花已放名花未，回施風光與少年。
次韻誠齋寒食日雨中游上天竺·其四
作者：許及之
朝代：宋

驚人詩句任人嫌，詩得春來思轉添。
莫道詩翁太奇崛，思如春溜瀉層簷。
次韻誠齋醉卧海棠圖之什
作者：許及之
朝代：宋

海棠寧莫種，種須千萬株。
濯錦江頭錦漫谷，斧斤不赦如薪枯。
乍逢樵人莫逢楊氏女，遺恨年年泣朝露。
楊氏自媚昭陽宮，海棠自映扶桑樹。
山城幽獨逢坡翁，一洗千載塵埃蒙。
張園錦障人所惜，醉裏看花盡英特。
酒滿衣襟花滿裳，只許茶鐺近筆牀。
顧影鬅鬙醒還卧，烏巾正堪漉白墮。
只恐明朝雨霏霏，花雨征帆各自飛。
休論長篇與短韻，且與春風寫音問。
此人此句皆可圖，底須紫鳳并天吳。
次韻誠齋飲張園放翁酹酒海棠花下
作者：許及之
朝代：宋

九霞觴翻濕雲幄，羣仙㦸指嫌輕薄。
海棠枝上管春晴，醉魂未醒來層城。
風姨妬吹銀燭滅，明月飛來更奇絕。
急須巢飲添燭光，今日綺霞明日雪。
濯錦江頭識放翁，翁令對花羣玉叢。
試澆以酒添花暈，是酒是花若試問。
次韻謝余伯益節推
作者：許及之
朝代：宋

鵲喜聲頻去復回，亭成報我趣銜杯。
春風得意矜新柳，野水留春戀落梅。
何處笙歌催院落，一時車馬走輿臺。
攙先但得邦人樂，待約鶑花殿後來。
次韻謝傅公謀賀雪
作者：許及之
朝代：宋

寒入冰絲響玉琴，燎爐宿火費添薰。
夢驚窗眼疑留月，起看簷牙有墮雲。
三白預知開歲稔，一杯聊敢破朝醺。
踵門佳士欣相顧，袖出名章過所聞。
次韻謝劉太丞
作者：許及之
朝代：宋

世事羊腸有幾回，功名隨意芥爲杯。
放教春色歸繁杏，禁得東風是落梅。
天上有人調玉燭，邊頭何地築金臺。
朝廷仄席思耆舊，詔逐陽和蚤晚來。
次韻轉庵喜雨二首·其一
作者：許及之
朝代：宋

通夕聞鳴霤，凌晨起炷熏。
映山高見雨，隔塢遠留雲。
盧橘明金彈，安榴染絳裙。
樓居堪護足，終羨蝶飛紛。
次韻轉庵喜雨二首·其二
作者：許及之
朝代：宋

榴綻千重束，葵開一丈紅。
爲憐花寂寞，却念雨溟濛。
此去須時若，相將喜屢豐。
閒中有忙事，祇得撓鄰翁。
次韻轉庵幽禽到研邊之什
作者：許及之
朝代：宋

梅風拂拂動薰絃，久雨休疑是漏天。
有客方懷吟澤畔，無樓那得住山邊。
添香遣日愁難破，換韻傳詩喜欲顛。
犯戒成章賢博弈，門人已廢蓼莪篇。
次韻轉庵書懷
作者：許及之
朝代：宋

應節何妨俗，傷春已是翁。
百年諳社酒，萬里憶郫筒。
話舊肱堪折，追歡袖畧通。
潘郎久不見，妙語想蘋鴻。
次韻轉庵步城南有卜居依壑意乃古巽吉庵之旁
作者：許及之
朝代：宋

出郊緩步當乘流，依壑幽尋少餞秋。
水過斗門知浦口，庵當巽地見峯頭。
賞心便擬爲鄰卜，志喜姑先著句留。
祇恐據鞍方矍鑠，未容此處就菟裘。
次韻轉庵用山谷半字韻見寄
作者：許及之
朝代：宋

居閒數相過，每語夜參半。
稍作一日踈，已起三秋歎。
老去惜光陰，歡來猶把玩。
去年摻袂別，轉首摶沙散。
恍思麇鹿侶，豈是鴛鷺伴。
拂龜信逢辰，聽雞虞失旦。
冉冉金階趨，穆穆玉皇案。
端笏儼一夔，曳履儀十亂。
咸德足享天，旅薦潔初盥。
疲駑亦自鞭，百駕祇恐緩。
以茲故山夢，纍纍若珠貫。
佳句自山來，居然起衰愞。
平生錦繡腸，不復置冰炭。
室邇猶遠思，迢迢况閩館。
加意松柏姿，聊逐桑榆暖。
歸投玉女壺，天當一笑粲。
次韻轉庵讀中興碑
作者：許及之
朝代：宋

千秋金鏡唐元龜，苞桑鏡見龜灼知。
女主爲禍已云慘，天寶之亂尤危疑。
九齡早悟綢繆詩，其奈哥奴基棼絲。
外人何得與家事，旋聞潜納河洲雎。
席誇祿兒李裴和，助桀爲虐幾乘危。
趣之使亂果爲誰，張巡廟哭祇涕垂。
高將軍固非遠慮，掉頭肯和金刀篪。
四鎮休罪高仙芝，張垍早措平章辭。
望賢宮中例忍饑，金刀胡餠方效奇。
事有至難已言之，賊心包藏久竊窺。
春秋知我盍罪我，監國引嫌孰維持。
顔筆勁節霜筠似，元文秋月華星如。
次韻酬張巖卿七夕
作者：許及之
朝代：宋

星文人事古難磨，女織男耕力最多。
河鼓有神司带犢，天孫垂象驗飛梭。
因依鴻烈成橋語，泛濫長生舊殿歌。
伉儷流傳鈞是褻，玉川無頼太風波。
次韻酬徐居厚寺簿
作者：許及之
朝代：宋

度江見三白，飛雪爲誰妍。
因山行畢役，憂國且願年。
眷言靈駕發，綿延屬車駢。
陽侯既効職，滕六敢自賢。
閣陰不忍下，竣事即墮前。
山林亦縞衣，揮灑紛素筵。
似與孤臣淚，同作珠貝編。
豈無訪戴舟，拘文不容牽。
感君相料理，語妙堪流涎。
奈何補天手，袖此鑑湖堧。
不受鄰僧米，顔公合憂煎。
挼挲映雪眼，縱臾吟詩肩。
同時天下名，一日方九遷。
君不策高足，餘子煩後鞭。
次韻酬才叔仍送酒
作者：許及之
朝代：宋

逸駕翩翩莫可攀，飛騰豈久住鄉間。
秋風便起東西玉，郢雪姑吟大小山。
僅喜借居鄰竹院，能無持酒到松關。
樓成約共魚軒過，急遺雙壺且破顔。
次韻酬梅南壽舊曾和予梅花詞
作者：許及之
朝代：宋

衣鉢歐梅無別峯，天慳發處妙屠龍。
瓊瑶有句傳商鼎，金石留聲在蜀筇。
三歎少曾賡俚曲，五音全得列編鍾。
末章壓倒君餘事，不道承家有愧容。
次韻酬潘才叔
作者：許及之
朝代：宋

杜老添愁憐晦日，閬仙不睡惜殘春。
閏餘寬我花枝眼，年事逾君卦氣身。
架上酴醾香已歇，階前紅藥色方新。
新晴肯訪山園否，聞健聞閒莫厭頻。
次韻酬王宣甫
作者：許及之
朝代：宋

老去才衰非曩時，如今何處有新詩。
陶溪已過黄初作，漳浦曾同鄭老期。
近喜高軒能肯顧，翻催歸棹起相思。
杖藜固有慇懃約，逸駕愁難十駕隨。
次韻酬石謙伯二首·其一
作者：許及之
朝代：宋

拂雲著句未能奇，聊爲溪山且發微。
過矣瓊瑶煩答贈，居然懷袖有光輝。
經時苦雨無佳思，幾日占晴望落暉。
石友不來春自老，登山臨水送春歸。